Obec Herxheim am Berg si nechá zvon, ktorý velebí Hitlera

Zvon, ktorého nápis velebí Adolfa Hitlera, zostane naďalej visieť vo veži protestantského kostola.

MANNHEIM. Historický kostolný zvon, ktorého nápis velebí bývalého nacistického vodcu Adolfa Hitlera, zostane naďalej visieť vo veži protestantského Kostola sv. Jakuba v nemeckej obci Herxheim am Berg. Rozhodlo sa o tom v pondelok neskoro večer hlasovaním miestneho zastupiteľstva. Členovia miestnej rady odobrili zachovanie tejto kontroverznej pamiatky pomerom hlasov 9:3, uviedol starosta obce Georg Welker, ktorého cituje agentúra DPA. Prvý raz sa o tejto záležitosti hlasovalo vo februári; aj vtedy bolo rozhodnuté o zachovaní zvonu, avšak výsledok anulovali pre "technickú chybu". Zvon visí v takmer tisícročnom chráme od roku 1934 a vlani názorovo rozdelil túto obec ležiacu v spolkovej krajine Porýnie-Falcko. Jedna strana argumentovala tým, že existencia zvona z obdobia národného socializmu je pohoršujúca, zatiaľ čo podľa druhej strany úsilie ignorovať miestnu históriu nemá zmysel. Presbytérium protestantskej komunity v septembri rozhodlo, že zvon už nebude avizovať bohoslužby, a odvtedy vyzváňali dva cirkevné zvony visiace pri ňom. Nezvesili ho však a konečné rozhodnutie nechali na obecnej rade - vlastníkovi zvona. Tá ho chce zachovať ako "pamätník proti násiliu a nespravodlivosti". Bronzový zvon s hmotnosťou 240 kilogramov nesie embosovaný nápis "Všetko pre vlasť - Adolf Hitler" a pod ním sa nachádza hákový kríž. Pre niekoľkých ľudí bolo nepríjemným zistením, že sa zosobášili, dali pokrstiť svoje deti, alebo sa zúčastnili na rozličných náboženských podujatiach pod "Hitlerovým zvonom". Roland Becker, bývalý starosta obce Herxheim am Berg s približne 700 obyvateľmi, vlani odstúpil zo svojej funkcie následkom obvinení, že nebránil len samotný zvon, ale aj nacistickú éru. Pred Olympijským štadiónom v Berlíne je umiestnený pôvodný zvon letných olympijských hier z roku 1936, na ktorom je vyobrazená nemecká orlica, čiastočne zakrytá nacistická svastika a nápis "Zvolávam mládež sveta".


Počet obetí londýnskeho požiaru stúpol, môže ich byť vyše sto

Na pomoc obetiam tragédie už vyzbierali viac ako milión libier.

LONDÝN. Hasiči v západnom Londýne prehľadávajú trosky 24-poschodovej obytnej budovy Grenfell Tower, ktorú v stredu nadránom zachvátil požiar. Informovala o tom britská stanica BBC. Polícia vo štvrtok uviedla, že počet obetí požiaru narástol na 17, no očakáva, že ich počet bude počas dňa stúpať. Príčiny požiaru, ktorý údajne vypukol na štvrtom poschodí, vyšetrujú. Z horiacej budovy zachránili 65 ľudí, no v čase vypuknutia požiaru sa v nej podľa veliteľa Metropolitnej polície Stuarta Cundyho nachádzali stovky ľudí. Tridsaťštyri ľudí je hospitalizovaných v nemocniciach, 18 z nich v kritickom stave. Mnohí ďalší sú nezvestní. Šéfka londýnskych hasičov Dany Cottonová uviedla, že by bol zázrak, ak by v budove našli živých ľudí. Portál Huffington Post odhaduje, že v požiari zomrelo viac ako sto ľudí. Odvoláva sa pritom na anonymný zdroj z londýnskej radnice. Na pomoc obetiam tragédie už vyzbierali viac ako milión libier (v prepočte 1,14 milióna eur). Ľuďom, ktorí prišli o strechu nad hlavou, zároveň celú noc pomáhali dobrovoľníci. Snažili sa im nájsť ubytovanie a stravu. Známy šéfkuchár Jamie Oliver ponúkol preživším jedlo v jednej zo svojich reštaurácií, ktoré sú blízko miesta stredajšej tragédie. Londýnske komunitné centrá, kostoly i mešity sú podľa AP doslova zaplavené darmi v podobe potravín, oblečenia, obuvi a ďalších vecí, ktoré tam ľudia prinášali na pomoc ľuďom v núdzi. Darov bolo tak veľa, že ich prijímatelia začali aj odmietať. Požiar v Grenfell Tower nahlásili v stredu o 00:54 miestneho času (01:54 stredoeurópskeho letného času). V budove, ktorú postavili v roku 1974, sa nachádzalo 127 bytov. Britská kráľovná Alžbeta II. vo štvrtok vzdala hold pracovníkom záchranných služieb a hasičského zboru, ako aj miestnym obyvateľom. "V myšlienkach a modlitbách som s rodinami, ktoré pri požiari vežiaka Grenfell Tower prišli o svojich blízkych, ako aj s tými, ktorí sú vo vážnom stave stále v nemocnici. Princ Philip a ja by sme radi vzdali hold odvahe hasičov a ostatných pracovníkov záchranného systému, ktorí pre záchranu iných riskovali vlastné životy," uvádza sa vo vyhlásení britskej kráľovnej. "Povzbudivé je tiež sledovať veľkodušnosť, s akou sa dobrovoľníci z radov miestneho obyvateľstva spojili, aby pomohli tým, ktorých táto strašná udalosť postihla," píše sa ďalej vo vyhlásení Alžbety II. Miesto tragédie navštívila aj premiérka Theresa Mayová. Vyhlásila, že vláda dlhuje vysvetlenie rodinám obetí a zdôraznila význam vyšetrenia udalosti.


Dobré ráno počúvali ľudia viac ako 100 000-krát

Spravodajský podcast má za sebou prvý mesiac fungovania.

BRATISLAVA. Viac ako 100-tisíc prehratí. Prvý denný spravodajský podcast na Slovensku má za sebou mesiac fungovania. Denník SME spustil v posledný októbrový deň podcasty Dobré ráno, ktoré si za len prvý mesiac existencie spustili ľudia 99 980-krát a dodnes prekročilo hranicu 100 000 tisíc prehratí. Najúspešnejšia bola hneď úvodná časť, ktorá opisovala príbeh Pavla Ruska, jeho spor o televíziu Markíza a prečo ho obvinili z objednávky vraždy. Podcast o Pavlovi Ruskovi: „Naše pôvodné plány hovorili o 40- možno 50-tisíc prehratiach mesačne, a snáď do konca roka. Už po prvých pár častiach sme však videli, že dopyt sme výrazne podcenili,“ hovorí Tomáš Prokopčák, zástupca šéfredaktorky SME pre online redakciu. Dobré ráno je denný spravodajský podcast, ktorý prináša krátky prehľad správ a snaží sa hlbšie zachytiť a analyzovať jednu zo spravodajských udalostí dňa. V októbri Dobré ráno prišlo aj so špeciálnym, dlhším vydaním s dídžejkou a producentkou Matiou Lenickou (B-Complex). Podcast rozprával o tolerancii, o odvahe i o ťažkostiach, ktoré so sebou priniesli jej verejný coming out a zmena rodu. „Raz za čas by sme chcel nahrávať takúto špeciálnu časť o dôležitých problémoch či so zaujímavými ľuďmi. To nemusia byť známe hviezdy či politici, ale aj obyčajný človek so silným príbehom,“ dodáva Prokopčák. Rozhovor s Matiou: Priemerná počúvanosť Dobrého rána dosahuje približne 3800 prehratí. Zhruba pätina prehratí pochádza zo zahraničia, podcast počúvajú mimo Slovenska najmä ľudia v Českej republike, Veľkej Británii a v Nemecku. Najväčšia platforma pre distribúciu podcastov je aj na Slovensku iTunes knižnica od Apple a aplikácia Apple Podcasty, cez ktorú tiež počúva podcast Dobré ráno približne tretina poslucháčov. Apple na základe neznámeho bodovania zostavuje aj hitparádu najlepších podcastov. Dobré ráno si od uvedenia drží prvé miesto v tomto rebríčku. Medzi ďalšie slovenské podcasty v rebríčku patria .pod lampou podcast týždenníka .týždeň, Tech_FM, ktoré vzniká v spolupráci SME a Rádia_FM, TakUrčitee Podcast portálu TakUrčitee.sk alebo Dilemy portálu MONO.sk. Dobré ráno je jediný denne vydávaný podcast na Slovensku, ďalšie vychádzajú raz týždenne alebo občasne. Počúvanosť .pod lampou podcastu je približne 3600 prehratí na jeden diel priemerne za posledné tri mesiace. Tech_FM má za rovnaké obdobie priemerne približne 1600 prehratí, TakUrčitee.sk uvádza 750 a MONO.sk približne 640 prehratí priemerne na jednu epizódu za posledné tri mesiace. V Európe na rozdiel od Spojených štátov amerických neexistuje jednotný podcastový trh a každá krajina používa vlastné metriky, preto je ťažké porovnať jednotlivé krajiny. Najpresnejšie meranie predstavili Švédi na portáli Poddindex.se, na ktorom každý týždeň zverejňujú oficiálny rebríček a všetky podcasty používajú dohodnuté metriky štatistík. Vo Švédsku počúva podcasty mesačne 3,3 milióna ľudí, čo predstavuje tretinu obyvateľstva. Najpočúvanejší podcast má týždenne viac ako 700-tisíc prehratí. Najúspešnejšie denné spravodajské podcasty v Spojených štátoch verejnoprávnej stanice NPR a denníka New York Times uvádzajú viac ako milión prehratí denne.


Británia odovzdá list, v ktorom oficiálne oznámi svoj odchod z Únie

Od momentu prevzatia listu začnú plynúť dva roky, po ktorých by mala Británia z Únie skutočne vystúpiť.

BRUSEL. Britský veľvyslanec pri Európskej únii Tim Barrow bude tým, kto v stredu (29. marca) odovzdá predsedovi Európskej rady Donaldovi Tuskovi oficiálny list, ktorým Spojené kráľovstvo oznámi svoj zámer vystúpiť z Únie. Od momentu prebratia listu sa začne "spätné odpočítavanie", ktoré by sa malo skončiť skutočným vystúpením Británie z Únie o dva roky, koncom marca 2019, ak sa vyjednávacie strany - Spojené kráľovstvo a zvyšných 27 členských krajín EÚ - spoločne nedohodnú na predĺžení tohto obdobia. Rovnako v stredu britská premiérka Theresa Mayová informuje britský parlament, že Spojené kráľovstvo aktivovalo článok 50 Lisabonskej zmluvy, ktorý stanovuje podmienky pre rokovania o brexite medzi Londýnom a Bruselom. Očakáva sa, že Tusk po prevzatí listu zaslanom britskou premiérkou urobí krátke vyhlásenie, v ktorom potvrdí prijatie tohto dokumentu. Na druhý deň, vo štvrtok 30. marca, by mal predseda Európskej rady rozoslať lídrom 27 členských krajín Únie návrh dokumentu, ktorý načrtne hlavný smer rokovaní s britskou vládou. Tieto usmernenia budú oficiálne prijaté na osobitnom summite 27 najvyšších predstaviteľov EÚ, ktorý sa uskutoční 29. apríla v Bruseli. Britský veľvyslanec pri Únii Tim Barrow bol do januára tohto roku politickým riaditeľom britského ministerstva zahraničných vecí. Do Bruselu prišiel v januári po odstúpení svojho predchodcu vo funkcii Ivana Rogersa. Ten odstúpil kvôli nezhodám s vládou premiérky Mayovej okolo brexitu.


Pätnásť celebritných párov, na ktoré svet zabudol

Na slávnych zaľúbencov si dnes verejnosť spomenie len málokedy, niektoré dvojice sú však prekvapením.

Herecké hviezdy sa spoznali v roku 1994 počas natáčania filmu Sedem. Ona mala 22 a on už bol skutočne veľká hviezda a idol žien. Po chvíli randenia sa dokonca na seba začali podobať, najmä krátkym blond zostrihom. Po roku sa však rozišli. Pár začali herci tvoriť v roku 1995, no krátko po dokončení spoločného filmu Niečo na tej Mary je sa rozišli. Krásnu Salmu Edward Norton nestretol pri natáčaní filmu, ako by sa očakávalo. Dal ich dokopy spoločný chiropraktik. Tvorili pár od roku 1999 do 2003. Keď sa v roku 1998 speváčka rozviedla s Ojanim Noa, stretla rapera Diddyho. Na verejnosti sa láskou netajili, vydržala im však len rok a pol. Stretli sa v roku 1993 a po štyroch rokov v roku 1997 sa vzali. Manželstvo im však vydržalo len dva roky. Na tento pár si možno spomeniete. Bol to stabilný pár z osemdesiatych rokov. Chodili spolu od roku 1984 do roku 1991. Po rozchode sa dlho nestretli, až v roku 2015 sa opäť dali do reči a stali sa priateľmi. Keď si hollywoodske zlatíčko Julia Roberts vzala ako 25-ročná country speváka Lylea Lovetta, bolo to pre verejnosť prekvapenie. Lyle nepatrí medzi typických krásavcov a v roku 1993, v čase ich svadby mal o desať rokov viac ako herečka. Médiá ich nazývali „Kráska a zviera“. Manželstvo im vydržalo len dva roky. Dnes už síce Ryan Reynolds tvorí pár s krásnou hereckou kolegyňou Blake Lively, no kedysi chodil s kanadskou speváčkou Alanis Morissette. Pár sa dokonca v roku 2004 zasnúbil, no v roku 2007 sa rozhodli svadbu zrušiť a zároveň sa rozísť. Dali sa dokopy po natáčaní Vanilkového neba v roku 2001. Tom Cruise však už v tej dobe podliehal scientológii a to sa temperamentnej herečke nepáčilo. Rozišla sa s ním v roku 2004 a herec to niesol veľmi ťažko. V čase, keď Jennifer natáčala seriál Priatelia, ktorý ju preslávil, stretávala sa s Tateom Donovanom, americkým hercom a režisérom. Po troch rokoch spoločného vzťahu sa rozišli v roku 1998. Aj ďalšia členka nerozlučnej partie z Priateľov si našla slávneho partnera, herca Michaela Keatona. Po päť a pol roku vzťahu sa rozišli v roku 1995. Herec Edward Norton, zdá sa, nemá špecifický vkus na ženy a každá jeho partnerka bola úplným opakom tej predošlej. Trojročný vzťah rockovej speváčky a herca trval od roku 1996 do roku 1999. Stretli sa pri natáčaní filmu Ľud vs. Larry Flint. Šesť mesiacov po zasnúbení však ich vzťah skončil. Manželstvo týchto hviezd ešte ostáva v pamäti spoločnosti a médií. V roku 1985 sa vzali, o štyri roky neskôr sa rozviedli. Keď sa však stretli v roku 2016, pred kamerami aj ďalšími hviezdnymi kolegami Madonna Seanovi „vyznala lásku“ a povedala mu, že ho ešte stále ľúbi. Dokonca mu s miernou nadsázkou ponúkla druhý sobáš. Štvorročné manželstvo modelky a herca, ktoré začalo v roku 1991 je už dávnou minulosťou. Po rozvode síce ostali priateľmi, no postupom času sa odcudzili. V rozhovore pre WTF podcast o ňom hovorila ako o cudzincovi, s ktorým sa v súčasnosti už ani nepozná. Srdce Ryana Goslinga dnes patrí Eve Mendes, no ešte pred ich vzťahom stihol hollywoodsky fešák spoznať niekoľko ďalších obľúbených herečiek. Medzi jeho partnerky patrila aj Rachel McAdams, pred ňou mal vzťah so Sandrou Bullock. Stretli sa v roku 2002 a ešte v roku 2011 svoje bývalé priateľky pomenoval ako dve najúžasnejšie ženy, aké stretol. V tom istom roku však stretol Evu, s ktorou žije dodnes.


Malta a Taliansko sa dostali do sporu kvôli migrantom

Spor sa týka viac ako 50 migrantov zachránených posádkou lode.

VALLETTA. Taliansko a Malta sa dostali do ďalšieho diplomatického sporu, ktorý sa tentoraz týka skupiny viac ako 50 migrantov zachránených v sobotu posádkou lode jednej z mimovládnych humanitárnych organizácií. Ako spresnila agentúra DPA, skupinu migrantov pri pobreží Líbye zachránila loď plaviaca sa pod španielskou vlajkou a patriaca mimovládnej organizácii Proactiva Open Arms. Záchranná operácia sa odohrala v oblasti, kde majú po ilegálnych migrantoch pátrať a prípadne ich zachraňovať líbyjské zložky. Agentúra AP s odvolaním sa na očité svedectvo svojho spravodajcu napísala, že loď líbyjskej pobrežnej stráže sa k miestu incidentu síce priblížila, ale následne sa otočila a odplávala preč. Spor vyvolal tweet podpredsedu talianskej vlády a ministra vnútra Mattea Salviniho, v ktorom uviedol, že migranti by mali ísť na Maltu, pretože jej prístavu sú k miestu incidentu najbližšie. "Zabudnite na taliansky prístav. Stop mafii obchodujúcej s ľuďmi: o čo menej ľudí bude odchádzať, o to menej ľudí bude zomierať," uviedol Salvini. Na jeho tweet veľmi promptne reagoval maltský minister vnútra Michael Farrugia, ktorý pridal aj mapu ukazujúcu, že loď mimovládnej organizácie bola bližšie k talianskemu ostrovu Lampedusa, takže zodpovednosť za riešenie problému by malo niesť Taliansko. "Prosím, prestaňte zverejňovať falošné správy, aby ste takto Maltu bezdôvodne zatiahli do sporu. Zverejňujeme túto mapu, aby ju každý videl. Toto sú fakty, nie dohady," napísal Farrugia. Stav zachránených migrantov na palube lode mimovládnej organizácie nie je bezprostredne známy. K novému sporu medzi Talianskom a Maltou došlo len deň po tom, ako sa v pobrežných vodách Líbye východne od hlavného mesta Tripolis prevrátila loď s asi 100 migrantmi. Zachrániť sa podarilo len 16 osôb. Lode mimovládnych organizácií, ktoré zachraňujú migrantov, Taliansko viac nevpustí do svojich prístavov, ani keď nebudú mať na palube utečencov. Uviedol to pravicový minister vnútra Matteo Salvini. Ten v minulosti často obviňoval mimovládne organizácie, že podporujú pašovanie migrantov do Európy Pre taliansky denník Corriere della Sera Salvini povedal, že takéto mimovládky už viac nie sú "legitímne". "Nikto sa nesmie miešať do práce líbyjskej pobrežnej stráže," podotkol minister. Zároveň privítal dohodu uzavretú medzi európskymi lídrami v Bruseli, od ktorej si Taliansko sľubuje zníženie prílevu migrantov. Do Talianska v posledných rokoch dorazili tisíce migrantov, prevažne z Afriky.


Moc im siahla na dušu. Veľa zlého si dokázali vyvážiť rozumom

Banskobystrické divadlá diskutujú cez víkend v Bratislave.

V zvláštnom režime sa dá fungovať iba zvláštne. Intenzívnu tvorivú skúsenosť s tým majú divadlá v banskobystrickej župe. Po posledných voľbách ich postihol nepríjemný osud: do ich fungovania zasiahla moc, ktorú voliči v regióne dali do rúk extrémistickým skupinám. Aká je moc umenia a aké je umenie moci? Aj o tom budú divadelníci diskutovať v sobotu večer v Bratislave na podujatí s názvom Bez kultúry nie sme. "Fungujeme stále v provizóriu," hovorí Zuzana Hájková, riaditeľka Banskobystrického Divadla Štúdia tanca. Sú tomu pomaly tri roky, čo štátnemu divadlu nepodpísal čerpanie grantov šéf ĽSNS Marián Kotleba, banskobystrický župan. Divadlo nazval dekadentným a jeho prevádzku bytostne ohrozil. Súbor sa proti moci vzoprel a dostal podporu z celého Slovenska. Stále funguje, z rany sa však dlho spamätával. Jeho šéfka tvrdí, že veľa zlého si v ňom ľudia obdivuhodne dokázali vyvážiť vlastným rozumom. "Čo sa týka tvorivosti, stala sa zásadná vec - paradoxne nastalo inšpiratívne obdobie," hovorí Zuzana Hájková. "Začali sme robiť veľmi angažovanú tvorbu. Pre mňa samu bolo obrovským prekvapením, ako úžasne na to ľudia zareagovali v súvislosti s výsostne aktuálnymi udalosťami v Banskej Bystrici." Ako riaditeľka to mala zložité, no ako režisérka a umelkyňa zaznamenala odvtedy veľký prínos. Súbor sa stmelil, situácia nútila rozmýšľať inak, nové angažované témy sa stali silnými umeleckými výzvami. "A vlastne sa stala taká vec, že takmer po každom predstavení sa v divadle spustila nenútená diskusia s divákmi. To bola príjemná stránka veci," konštatuje Hájková. Témy sa nevyhnutne odvíjali od témy neonacizmu, ktorý s mocou v regióne súvisí. Umelci sa o jeho princípy začali zaujímať, študovať si problémy mocenskej demagógie, aby postupne zistili, že práve umenie sa ocitá v prvom fronte a môže tak reagovať na nežiaduce dianie najrýchlejšie. "V konečnom dôsledku nepovažujem to, čo sa stalo, za výnimočné. Dôležité je však necúvnuť a nezostať zastrašený," hovorí Hájková. Otrasy v divadle ju zasiahli v období, keď mala pocit, že si už miesto na scéne vybojovala a môže ťažiť zo svojej erudovanosti. Aktuálna situácia ukázala, že veci sa môžu rýchlo zvrtnúť. Počas uplynulých sezón pod vplyvom udalostí vznikli v Štúdiu tanca tri inscenácie, ktoré vzťah k moci intenzívne riešili a snažili sa tak so situáciou vyrovnať. Tá najnovšia zužitkovala nové skúsenosti v titule pre deti pod názvom Pastierka vlkov. Súbor sa s ním v Bratislave predstaví v sobotu pred diskusiou. Je príbehom o priateľstve, porozumení a slobode, ktoré porazia strach, o opätovnom prepojení s prírodou a tým prirodzeným v nás. V nedeľu sa so svojou inscenáciou Náukobeh slovenčini predstaví aj banskobystrické Divadlo na Rázcestí. Podujatie zorganizoval Bratislavský samosprávny kraj už po štvrtýkrát. "Doslova si nás adoptovali," prízvukuje Hájková. "Po psychickej stránke nám to veľmi pomáha a nedá sa to vyhodnotiť inak ako úprimný akt."


Nemocnice sa obrátia na ústavný súd, ak štát nedofinancuje zdravotníctvo

Asociácie odhaduje 150 miliónov eur, ktoré treba na dofinancovanie zdravotníctva.

BRATISLAVA. Asociácia nemocníc Slovenska (ANS) je pripravená obrátiť sa na Ústavný súd SR v prípade, že sa nenájde riešenie na dofinancovanie rezortu zdravotníctva. Len ANS potrebuje na pokrytie nákladov na sociálny balíček a rekreačné poukazy 17 miliónov eur. V stredu o tom na tlačovej konferencii informoval prezident ANS Marián Petko. "V prípade, že sa do 15. mája nenájde riešenie pre zabezpečenie dofinancovania rezortu zdravotníctva, Rada ANS požiada advokátsku kanceláriu o posúdenie možnosti podania podnetu na Ústavný súd SR za účelom preskúmania, či zákony zavádzajúce zvýšené náklady bez dodatočného finančného krytia sú v súlade s Ústavou SR," uviedol Petko s tým, že pre nemocnice združené v ANS je neprijateľné, že dve zdravotné poisťovne nevedia pokryť chýbajúce financie. Viceprezident ANS Igor Pramuk zdôraznil, že ide o peniaze, ktoré zodpovední už prisľúbili. Zákonné nároky prijaté Národnou radou SR v oblasti tzv. sociálneho balíčka si voči zamestnancom musí ANS začať plniť od 1. mája. Rekreačné poukazy sú účinné už od začiatku roka. Z výsledkov hospodárenia v prvom kvartáli roku 2019 podľa ANS vykázali Všeobecná zdravotná poisťovňa (VšZP) a zdravotná poisťovňa Dôvera stratu. "Je zjavné, že systém je potrebné urýchlene dofinancovať," zdôraznil Petko s tým, že podľa odhadov ANS je potrebných približne 150 miliónov eur na dofinancovanie celého zdravotníckeho sektoru. Ako dodal, niektoré nemocnice združené v ANS nie sú ochotné pristúpiť na podmienky VšZP, preto sú pripravené koncom apríla štátnej zdravotnej poisťovni zmluvy vypovedať. "Čo sa týka zdravotnej poisťovne Dôvera, tam boli rozdielne názory medzi členmi ANS. Niektorí súhlasia s dodatkami a tvrdia, že im to pokryje sociálny balíček. Iní však nie. Zároveň konštatujú aj nemocnice, aj zdravotná poisťovňa, že to vôbec nepokýva dovolenky," informoval Petko. Podľa jeho slov preto niektoré nemocnice nepodpíšu dodatky k zmluvám. Nemocnice združené v ANS sa nateraz dohodli len so zdravotnou poisťovňou Union. "My nechceme, aby sa tento problém dotkol pacienta. Pacient za to nemôže a my ho nemôžeme brať ako rukojemníka. Preto sa to snažíme riešiť na tej úrovni, kde sa to riešiť má," zdôraznil šéf asociácie združujúcej 75 súkromných nemocníc. Ak však nedôjde k doplneniu chýbajúcich finančných zdrojov, niektoré nemocnice budú musieť prejsť do režimu poskytovania akútnej zdravotnej starostlivosti. Kvôli dofinancovaniu rezortu zdravotníctva sa 29. apríla má stretnúť mimoriadna odvetvová tripartita. Ministerstvo zdravotníctva SR pre TASR potvrdilo, že o dofinancovaní rezortu aktuálne stále rokuje s ministerstvom financií. Najviac sa v rámci rezortu zdravotníctva míňa v štátnych nemocniciach. Tvrdí to členka Výboru Národnej rady Slovenskej republiky (NR SR) pre zdravotníctvo Jana Cigániková (SaS). Reagovala tak na tvrdenia Asociácie nemocníc Slovenska (ANS), ktoré v stredu avizovali, že niektoré nemocnice kvôli chýbajúcim financiám na pokrytie sociálnych balíčkov a rekreačných poukazov budú musieť vypovedať koncom apríla zmluvy so štátnou Všeobecnou zdravotnou poisťovňou (VšZP). Štát by mal podľa poslankyne platbu za svojich poistencov zvýšiť v tom prípade, keď sa prijmú legislatívne zmeny, ktoré negatívne ovplyvnia hospodárenie poskytovateľov zdravotnej starostlivosti. To sa však podľa nej doposiaľ nestalo. "Súhrnná implementačná správa, ktorá vyšla nedávno, hovorí o tom, že sú ešte rezervy v rezorte ministerky zdravotníctva, na ktorých by vedela ušetriť nejaké peniaze... Štátne nemocnice nakupujú podľa tejto správy špecializovaný zdravotnícky materiál, takisto lieky výrazne drahšie ako súkromné nemocnice. Takisto diagnostiku obstarávajú výrazne drahšie a zároveň medzi sebou veľmi rozdielne, čo hovorí o tom, že Útvar pre riadenie podriadených organizácií reálne nefunguje," povedala opozičná poslankyňa. Podľa Cigánikovej by vedela financie ušetriť aj revízia úhrad liekov. Zdroje na dofinancovanie sektora by sa podľa jej slov mohli nájsť napríklad aj v schválenej rezerve na legislatívne a iné zmeny, kde by malo byť k dispozícii približne 65 miliónov eur. Rovnako hovorila aj o rezerve na investičné projekty, ktorá by mohla priniesť 53 miliónov eur. Pomôcť by mohla aj rezerva na rýchlejšiu realizáciu a väčší počet projektov v rámci eurofondov, kde by malo byť okolo 200 miliónov eur.


Návrh rozpočtu Česka na budúci rok je hotový, predloží ho Babiš

Andrej Babiš počíta s tým, že vláda bude o jeho predloženom návrhu diskutovať do septembra.

PRAHA. Návrh štátneho rozpočtu ČR na budúci rok je hotový, počíta s deficitom 50 miliárd českých korún (1,88 miliardy eur) a predloží ho ešte český minister financií Andrej Babiš. V relácii Duel Jaromíra Soukupa na TV Barrandov to vo štvrtok (18.5.) večer povedal samotný Babiš. Reagoval tým na špekulácie, v rámci ktorých sa v uplynulých dňoch hovorilo o tom, že návrh rozpočtu bude musieť pripravovať až jeho nástupca vo funkcii, ktorým by sa mohol stať Ivan Pilný. Babiš v relácii ďalej uviedol, že návrh dá vláde k dispozícii na pripomienky do na to určenej elektronickej knižnice už budúci týždeň, priblížil internetový server Tyden.cz. Minister podľa vlastných slov počíta s tým, že vláda bude o jeho predloženom návrhu diskutovať do septembra. Predkladaný rozpočet podľa neho počíta okrem iného so zvýšením dôchodkov o 501 českých korún (18,81 eur), tiež so zvýšením platov a navýšením rozpočtu na obranu a šport. Babiš v relácii reagoval aj na tvrdenie premiéra Bohuslava Sobotku, ktorý ho obvinil z toho, že neplatí dane a obchádza zákony. "Samé klamstvá a ohováranie," povedal. Babiš sa vyjadril tiež k svojmu možnému nástupcovi v úrade Pilnému. Uviedol pritom, že Sobotka mal v súlade s koaličnou zmluvou na tento postu prijať námestníčku ministra financií pre dane Alenu Schillerovú či ministra životného prostredia Richarda Brabca, ktorých Babiš navrhoval ešte pred Pilným.


Európa spustila novú pohraničnú stráž

Európski lídri si od nej sľubujú lepšiu ochranu hraníc pred nelegálnou migráciou.

BRUSEL/SOFIA. Európska pohraničná a pobrežná stráž je symbolom Európy, ktorá je schopná spoločne konať, chrániť hranice a čeliť migračnej kríze. Na slávnostnom ceremoniáli spustenia tejto novej európskej agentúry to dnes na tlačovej konferencii na bulharsko-tureckých hraniciach povedal eurokomisár pre migráciu Dimitris Avramopulos. Eurokomisár si od novej pohraničnej stráže sľubuje lepšiu ochranu hraníc pred nelegálnou migráciou, ale zároveň aj rešpektovanie základných práv migrantov. Nový orgán EÚ bude mať okrem stálych zamestnancov aj 1500 záložníkov, ktorých bude môcť nasadiť v prípade krízovej situácie. Šéf európskej pohraničnej stráže Fabrice Leggeri chce úzko spolupracovať s Europolom a okolitými štátmi v boji proti nelegálnej migrácii a cezhraničnému zločinu. V súčasnosti pohraničná stráž pôsobí len v Bulharsku, ale v budúcnosti - podobne ako Frontex - zrejme bude rozmiestnená aj na území Grécka a Talianska, ktoré čelia náporu migrantov.


Už nehráme gorodky, na majstrovstvách Európy sa môžeme predať, vraví Bero

Dal si pekný darček k utorňajším narodeninám. K víťazstvu slovenskej dvadsaťjednotky na Cypre prispel gólom aj Matúš Bero.

Zvíťazili ste rozdielom triedy, ale na ihrisku ste to nemali jednoduché. Čo vás viac trápilo - počasie alebo húževnatý súper? „Prvý polčas bol náročný, keďže bolo takmer štyridsať stupňov. Bolo to ťažké, navyše súper poriadne hrýzol a na tieto podmienky bol zvyknutý. Dostali sme sa z toho a zaslúžene zvíťazili.“ Už ste hrali niekedy v podobnej horúčave? „Teraz, ako som prestúpil do Turecka, trénujem a hrávam v podobných podmienkach, takže som to mal o niečo ľahšie. Priznám sa, že v prvom dejstve som sa necítil komfortne. Po zmene strán sa to zlepšilo.“ V prvom polčase ste zahodili čistú šancu. Verili ste, že v ďalšom priebehu svoje zaváhanie odčiníte? „Hlavne som veril, že pridáme aj druhý gól, aby sa nám ľahšie dýchalo. Keď som sa dostal do druhej príležitosti, povedal som si, že už ju premením. Podarilo sa mi to, pričom to bola oveľa zložitejšia situácia ako tá prvá. Z hľadiska môjho sebavedomia mi to veľmi pomohlo.“ Pred dôležitým zápasom na Cypre ste v príprave podľahli rovesníkom z Nemecka 0:3. Nebáli ste sa, že táto prehra môže na mužstve zanechať negatívne stopy? „Už v zápase s Nemeckom sme boli všetci v hlavách na Cypre. Bol to pre nás kľúčový zápas a vrchol tohto zrazu. Som rád, že sme ho zvládli.“ Od priameho postupu na majstrovstvá Európy do Poľska vás delí len bod. Je to príjemné konštatovanie? „Vo futbale sa môže stať čokoľvek, ale sila tohto tímu je taká, že to musíme zvládnuť. Teraz už nehráme gorodky, ale o účasť na európskom šampionáte, kde môže každý z nás ukázať svoje kvality a predať sa do lepšieho tímu. Môžeme navyše dosiahnuť obrovský úspech pre Slovensko. Verím, že to dotiahneme do úspešného konca.“ Postup môžete spečatiť 7. októbra v domácom súboji s Bieloruskom, ktoré vás v kvalifikácii ako jediné zdolalo. Je to motivácia navyše? „Vieme, že súper má svoju kvalitu. Aj u nich sme boli lepší, tlačili ich, ale prehrali 0:1. Podobný zápas nás čaká aj doma. Musíme sa na to pripraviť a počúvať trénera. Vtedy sa nemusíme obávať.“ Špekulovalo sa, že niektorých hráčov z dvadsaťjednotky vrátane vás povolá tréner Ján Kozák na zápas s Anglickom. Džentlmenská dohoda s trénerom Hapalom zapríčinila, že ste ostali v dvadsaťjednotke. Nemrzí vás to? „Osobne to tak nevnímam. Sústredím sa na to, kde som. Vážim si, že môžem hrať za dvadsaťjednotku a reprezentovať Slovensko. Budem si užívať, či dostanem šancu v áčku, alebo v tejto kategórii. Psychiku mi to nijako neovplyvňuje.“ Vaším snom je hrať v Premier League. S Anglickom ste si mohli zahrať proti viacerým hráčom z tejto súťaže. „Anglicko je zvučný súper a každý by si rád proti nemu zahral. V seniorskej reprezentácii však hráči majú svoju kvalitu a je ťažké niekoho odtiaľ vytlačiť. Musím pracovať, aby som bol čoraz lepší a môj čas určite raz príde.“ S výberom Jána Kozáka ste absolvovali sústredenie pred odchodom na ME do Francúzska. Aké najväčšie rozdiely vnímate medzi áčkom a dvadsaťjednotkou? „U seniorov je všetko profesionálnejšie. Zázemie i vybavenie sú úplne iné. Kvalitu majú aj hráči v dvadsaťjednotke. V áčku sa pohybujú väčšie futbalové mená.“ Ako dlho vás hnevalo, že ste sa napokon neprebojovali do záverečnej nominácie? „Ani chvíľu. Chcel som to skúsiť a už to, že som bol v kempe, bolo skvelé. Nebral som to ako nič zlé, že ma tréner nepovolal. Vybral si iných hráčov a rešpektoval som to. O turnaji som sa už rozprával s Miňom Škriniarom a najmä Jánom Ďuricom. Ten mi povedal, ako to v reprezentácii funguje a už viem, čo môžem očakávať.“ Je to pre vás veľká pomoc, že v Trabzonspore máte svojho krajana? „Je to parádne. Keby tam nebol, veľmi by som sa trápil. Je to pre mňa prvý zahraničný angažmán a tým, že sme tam dvaja Slováci je to jednoduchšie. Stále sme spolu a je úžasné mať pri sebe takého skúseného chlapa.“ V Turecku ste v dvoch ligových zápasoch odohrali dovedna 45 minút. Ste s tým zatiaľ spokojný? „V prvom kole som odohral desať a v druhom tridsaťpäť minút, takže sa to zlepšuje. Tréner ma chcel a zatiaľ cítim jeho dôveru. Snažím sa naplno pracovať, aby ma čoskoro postavil aj do základnej zostavy.“ O vás je známe, že ste zbláznený do futbalu. Koľko hodín denne mu dokážete obetovať? „Futbalu venujem čo najviac času. Keď mám zápas, snažím sa vždy stopercentne sústrediť. Vtedy mám v hlave len futbal.“ Ako vyzerá váš bežný tréningový deň v Trabzonspore? „Ráno o 8.30 máme spoločné raňajky. O desiatej máme prvý tréning a o dvanástej obed. Od druhej máme krátke voľno, ale o piatej sa znova stretávame na štadióne. Spoločne si dáme kávičku a debatujeme. O siedmej je druhý tréning a po ňom spoločná večera.“ Ste známy svojou kondíciou a fyzickou pripravenosťou. Venujete sa jej špeciálne? „Veľa času trávim najmä v posilňovni, aby moje telo bolo v dobrom fyzickom stave a predchádzal som zraneniam. Kondíciu musí mať človek do istej miery vrodenú. Nie je ľahké ju nabrať. Dá sa to rôznymi kondičnými cvičeniami, ale ja nie som typ, ktorý by ich musel robiť často.“ Vo vašom bývalom klube AS Trenčín nastal v tejto sezóne veľký hráčsky výpredaj. Čo na to hovoríte? „Príliš to neriešim. Som rád, že som prestúpil a posunul sa vo svojej kariére. Keď sa na to pozriem spätne, klub bol vždy takto nastavený. Trenčín nie je klub, ktorý by dlhšie držal hráčov. Skôr ich potrebujú predať, aby mohli vychovávať ďalšie talenty.“ Vo vašej kariére vás často brzdili aj zranenia. V šestnástich ste mali ťažkosti s kolenom, neskôr dvakrát prasknutý členok. Boli chvíle, keď ste uvažovali, že s futbalom skončíte? „To ma zatiaľ nepostihlo. Nech som mal akékoľvek problémy, vždy som veril, že si splním svoj sen a podarí sa mi vo futbale niečo dosiahnuť. Život bez futbalu si neviem momentálne predstaviť.“ Dnes (pozn. red. utorok) oslavujete 21 rokov. Čo by ste si k narodeninám najviac želal? „Zdravie pre mňa a moju rodinu. To je to najdôležitejšie. Zdravie má človek len jedno.“ Tento text ste mohli čítať vďaka tomu, že platíte za obsah. Vážime si to.


Gašpar očakáva najlepšie policajné štatistiky, znižuje sa kriminalita na uliciach

Policajný prezident poukázala na zvýšenie objasnenosti trestných činov.

BRATISLAVA. Objasnenosť trestných činov za rok 2017 podľa prezidenta Policajného zboru Tibora Gašpara "atakuje" úroveň 60 percent. "Sme síce niekoľko dní pred koncom roka, ale dá sa povedať, že mnohé policajné štatistiky opäť budú v tých najlepších číslach," uviedol vo videu zverejnenom na sociálnej sieti. Počet trestných činov nám klesol skoro o 3 000 vecí, uviedol Gašpar s tým, že pozitívne čísla vidí aj v oblasti dopravnej nehodovosti a jej následkov. "Sú síce možno na úrovni minulého roku, ale všetky tie ukazovatele, ktoré hodnotíme za posledných šesť rokov, sa držia na tých najlepších možných číslach," uviedol Gašpar. Pozitívne výsledky sa podľa policajného prezidenta dosiahli napríklad aj v oblasti ochrany štátnej hranice, v boji s nelegálnou migráciou, v boji proti organizovanému zločinu alebo s daňovou kriminalitou. Znižuje sa aj počet trestných činov s takzvanej "pouličnej kriminality". "Znižuje sa násilná kriminalita, znižuje sa majetková kriminalita, čiže krádeže, či už krádeže motorových vozidiel, alebo krádeže vlámaním," zdôraznil s tým, že, naopak, vrástol počet odhalených daňových trestných činov. Podrobnejšie bude polícia o svojej činnosti v roku 2017 informovať v januári, dodal Gašpar.


V Malajzii stratená tínedžerka zomrela na vnútorné krvácanie

SEREMBAN. Pätnásťročná tínedžerka Nora Anne Quoirinová z Londýna, ktorá záhadne zmizla z letoviska v dažďovom pralese neďaleko malajzijského hlavného mesta Kuala Lumpur, zomrela na krvácanie tráviacej sústavy, konkrétne vredu na dvanástniku, spôsobené vyhladovaním a stresom. Vo štvrtok o tom informovala malajzijská polícia. Podľa slov Mohamada Mata Jusopa, policajného šéfa štátu Negeri Sembilan, pitva nepriniesla dôkazy o únose alebo znásilnení. Experti odhadujú, že dievča bolo mŕtve dva či tri dni, keď našli jeho telo, napísala agentúra AP. Quoirinovej nahé telo našli v utorok 13. augusta pri malom potoku približne 2,5 kilometra do ekorezortu Dusun po tom, čo zmizla z chaty, v ktorej bola jej rodina ubytovaná od 4. augusta. Právnik rodiny už skôr vyjadril nádej, že polícia bude vyšetrovať aj prípadný násilný čin. Zároveň sa v mene príbuzných poďakoval pátračom a dodal: "Nora je v srdci našej rodiny. Je to najpravdivejšie, najvzácnejšie dievča a nekonečne ju milujeme." Policajný šéf na tlačovej konferencii pred nemocničnou márnicou spresnil: "Príčinou smrti bolo krvácanie hornej časti tráviaceho traktu, spôsobeného vredom na dvanástniku, a ešte to skomplikovalo prederavenie (perforácia)... Mohol to zapríčiniť dlhotrvajúci nedostatok jedla a dlhodobý stres." Na nohách dievčaťa našli aj modriny a odreniny, tie však smrť nespôsobili. Vzorky odobraté z tela pošlú do chemického laboratória na ďalšiu analýzu. Rodina si môže telo zosnulej vziať naspäť domov, ak si to želá, dodal policajný šéf. Podľa príbuzných bola tínedžerka veľmi zraniteľná, keďže trpela poruchami učenia i telesnými a vývojovými hendikepmi. Polícia je presvedčená, že z obývačky v chate vyliezla cez otvorené okno, ale dodala, že vyšetruje všetky stránky prípadu vrátane možných kriminálnych prvkov. Pri vyšetrovaní pomáhajú policajti z Írska, Francúzska a Spojeného kráľovstva. Matka dievčaťa pochádza z Írska a otec je Francúz, ale rodina žije už 20 rokov v Londýne.


Noc so žralokmi. AquaRio bude najväčšie v Južnej Amerike

V brazílskom Rio de Janeiro pripravujú slávnostné otvorenie najväčšieho morského akvária v Južnej Amerike.

RIO DE JANEIRO. BRATISLAVA. AquaRio v brazílskom Rio de Janeiro pre verejnosť slávnostne sprístupnia 9. novembra. Päťposchodový komplex v tamojšom prístave má 28 obrovských akvárií, v ktorých už dnes pláva asi 3 000 kusov z 350 druhov morských živočíchov. Celková kapacita komplexu by mala byť až 8 000 morských tvorov. AquaRio má byť otvorené sedem dní v týždni, hodinová kapacita bude tisíc ľudí. V prvom roku sa očakáva asi milión návštevníkov. Vo vstupnej hale pod stropom už teraz visí kostra 13-metrovej veľryby, ktorú námorníci pred dvoma rokmi vylovili v miestnom prístave. Veľryba vážila 37 ton a chýbala jej plutva pravdepodobne po zrážke s loďou V najväčšom akváriu s objemom 3,5 milióna litrov a hlbokom sedem metrov sa budú môcť vďaka priehľadnému tunelu dlhému 20 metrov s priemerom dva metre prechádzať akoby po morskom dne. Jednou z atrakcií bude „nocľah s žralokmi“. Odvážnejší si v skafandroch budú môcť s malými žralokmi spoločne zaplávať. „Predpokladáme, že by tu deti od šiestich rokov mohli s rodičmi stráviť noc, aby mali pocit, že sa ocitli na dne oceánu,“ povedal šéf akvária a morský biológ Marcelo Szpilman V AquaRiu bude väčšina živočíšnych druhov z brazílskeho pobrežia. Vyhynutím je ohrozených asi pať z 350 v ňom vystavených druhov. Chýbať nebude ani žralok fúzatý, ktorý môže dorastať do dĺžky až 4,3 metra. AquaRio zaberá asi 26 000 štvorcových metrov. Stavali ho štyri roky a investíciu 130 miliónov brazílskych realov (asi 37 miliónov 857 tisíc eur) financovali súkromné zdroje. Najväčšie akvárium sveta funguje od novembra 2012 v Singapure. V nádržiach s objemom 45 miliónov litrov žije 100 000 morských živočíchov z viac ako osemsto druhov. Najväčšie európske akvárium je od roku 2009 v Istanbule a žije v ňom vyše 10 000 živočíchov v nádržiach s objemom 6,8 milióna litrov.


Poľsko čelí konaniu pre ignoráciu justičnej nezávislosti

EÚ vyčíta Poľsku, že neposkytuje potrebné záruky na ochranu súdov pred politickou kontrolou.

BRUSEL. Európska komisia v stredu oznámila, že začína právne konanie voči Poľsku vo veci porušenia právnych predpisov týkajúcich sa ochrany sudcov. Exekutíva EÚ zaslala Poľsku list s oficiálnym oznámením týkajúcim sa nového disciplinárneho režimu pre sudcov. Poľská vláda má dva mesiace na to aby zaslala odpoveď. Nový disciplinárny režim podľa Európskej komisie narúša justičnú nezávislosť poľských sudcov tým, že neposkytuje potrebné záruky na ich ochranu pred politickou kontrolou, ako to vyžaduje Súdny dvor Európskej únie. Komisia zastáva názor, že Poľsko si nesplnilo povinnosti, ktoré mu vyplývajú z článku 19 ods. 1 Zmluvy o Európskej únii v súvislosti s článkom 47 Charty základných práv Európskej únie. Poľské právo totiž umožňuje podriadiť bežných sudcov disciplinárnemu vyšetrovaniu, konaniu a v konečnom dôsledku sankciám z dôvodu obsahu ich súdnych rozhodnutí. Podľa Európskej komisie nový disciplinárny režim v Poľsku nezaručuje nezávislosť a nestrannosť disciplinárnej komory Najvyššieho súdu, ktorá posudzuje rozhodnutia prijaté v disciplinárnom konaní proti sudcom. Táto disciplinárna komora je zložená výlučne z nových sudcov vybraných Národnou radou pre súdnictvo, ktorej členov vymenúva poľský parlament (Sejm). Komisia rovnako upozornila, že nový disciplinárny režim nezabezpečuje, aby súd "ustanovený zákonom" rozhodoval na prvom stupni o disciplinárnom konaní proti všeobecným sudcom, pretože splnomocňuje predsedu disciplinárnej komory aby na "ad hoc" základe a s takmer neobmedzenou právomocou určil disciplinárny súd prvého stupňa na prerokovanie daného prípadu. Exekutíva EÚ rovnako upozornila, že nový disciplinárny režim pre sudcov obmedzuje procesné práva obžalovaných v disciplinárnom konaní. Nový režim už nezaručuje, že sa prípady riešia v primeranej lehote, čo umožňuje ministrovi spravodlivosti a prezidentovi republiky, aby neustále zadržiavali žaloby u sudcov prostredníctvom nimi vymenovaných disciplinárnych úradníkov. Nový režim ovplyvňuje aj právo sudcov na obhajobu. Komisia sa napokon domnieva, že Poľsko si nesplnilo povinnosti, ktoré mu vyplývajú z článku 267 Zmluvy o fungovaní Európskej únie (ZFEÚ), ktorý zakotvuje právo súdov požadovať predbežné rozhodnutia Súdneho dvora EÚ. Sudcovia už nie sú chránení pred tým, aby boli vystavení disciplinárnym sankciám za uplatňovanie tohto práva. Fungovanie predbežného referenčného mechanizmu, ktorý je chrbtovou kosťou právneho poriadku Únie, vyžaduje, aby vnútroštátne súdy mali možnosť obrátiť sa na Súdny dvor EÚ s akoukoľvek prejudiciálnou otázkou, ktorú považujú za potrebnú v ktorejkoľvek fáze konania.


Krajná ľavica v Katalánsku sa obáva stratenej príležitosti vyhlásiť republiku

Kandidatúra ľudovej jednoty žiada stanovenie limitu o rokovaniach so španielskou vládou.

MADRID. Krajne ľavicová proseparatistická strana Kandidatúra ľudovej jednoty (CUP) v utorok večer vystúpila s požiadavkou, aby regionálna vláda stanovila časový limit pre svoje snahy o začatie rokovaní so španielskou vládou. Hovorca strany Quim Arrufat podľa agentúry AP navrhol mesiac ako adekvátny čas na pokusy katalánskej vlády o dialóg s Madridom. Zástupcovia CUP i ďalší poslanci katalánskeho parlamentu, ktorí podporujú odštiepenie Katalánska od Španielska, podpísali v utorok večer v Barcelone dokument nazývaný aj deklarácia nezávislosti. Katalánsky premiér Carles Puigdemont však uviedol, že nadobudnutie účinnosti dokumentu sa odkladá, aby vznikol priestor pre rokovania s vládou v Madride. Poslankyňa katalánskeho parlamentu za CUP Anna Gabrielová podľa AP uviedla, že jej strana nesúhlasí s rozhodnutím nepresadzovať ihneď odchod Katalánska zo zväzku so zvyškom Španielska. CUP to považuje za "stratenú príležitosť slávnostne vyhlásiť Katalánsku republiku". Mládežnícka sekcia CUP v sérii príspevkov na sociálnej sieti Twitter označila Puigdemontov príhovor v katalánskom parlamente za "zradu". Mnohí prívrženci nezávislosti Katalánska, ktorí sledovali Puigdemontov príhovor na veľkoplošnej obrazovke v centre Barcelony, tiež neskrývali svoje sklamanie, napísal francúzsky denník Le Monde. Priznal sa k nemu aj podnikateľ Siltu Solana, ktorý však uviedol, že "je to tá najlepšia príležitosť, ako obnoviť dialóg s Madridom". "Jednostranné rozhodnutie nie je možné prijať okamžite," dodal. Domnieva sa, že "španielska vláda nás už nemôže ignorovať". Podľa jeho názoru "by bolo treba rokovať o referende, v ktorom by sme sa mohli vyjadriť všetci".


SMK bude ďalej rokovať s Mostom o spolupráci, Maďarské fórum už nie

BRATISLAVA. Strana maďarskej komunity (SMK) bude pokračovať v rokovaniach o predvolebnej spolupráci so stranou Most-Híd 15. augusta. Maďarské fórum už s bugárovcami rokovať nebude. Ako agentúru SITA informovala hovorkyňa Mosta-Híd Klára Debnár, delegácie strán Most-Híd a SMK sa stretli dvakrát, ďalšie rokovanie sa podľa predbežnej dohody uskutoční vo štvrtok 15. augusta. Túto informáciu agentúre SITA potvrdila aj hovorkyňa SMK Helena Fialová, ktorá taktiež uviedla, že SMK bude v druhej polovici augusta rokovať aj so stranou Maďarské fórum. „Most-Híd nás z tejto koalície vylúčil. So stranou SMK sa však plánujeme stretnúť a dohodnúť sa na obsahu spolupráce,“ povedal pre agentúru SITA predseda Maďarského fóra Zsolt Simon. Prvý návrh Mosta-Híd, aby šli členovia fóra na ich kandidátke, bol pre nich podľa Simona neprijateľný. „Z médií sme sa len dozvedeli, že Most-Híd rokuje s SMK ako dvojkoalíciou a nás prakticky obišli,“ vysvetlil Simon. Zároveň zdôraznil, že Most-Híd je republiková strana a oni sú strana regionálna, ktorá chce zastupovať Maďarov žijúcich v regiónoch, v parlamente, rovnako ako SMK. „Preto s nimi budeme rokovať aj naďalej. Chceme si však ešte počkať na oficiálne výsledky rokovania medzi Mostom a SMK a na základe toho zvolíme ďalší postup,“ dodal predseda Maďarského fóra. Strany Most-Híd a SMK už rokovali o možnej spolupráci 11. júla a 29. júla. „Počas prvého rokovania boli nastolené štyri možnosti - kandidovať samostatne, spoločná kandidatúra na kandidátke Mosta-Híd, vytvorenie novej volebnej strany alebo koalícia, na ktorú sa vzťahuje sedempercentné kvórum. Počas rokovania sa potvrdilo, že dve z týchto riešení nie sú reálne, a to spoločná kandidatúra na kandidátke Mosta-Híd a vytvorenie novej volebnej strany," informovalo vtedy agentúru SITA tlačové oddelenie Mosta-Híd. Na druhom rokovaní 29. júla sa predstavitelia strán zhodli na tom, že ich spoločným cieľom je zabezpečenie parlamentného zastúpenia maďarskej komunity na Slovensku po voľbách v roku 2020. Delegácia strany Most-Híd prišla na stretnutie s pracovnou verziou dokumentu, ktorý načrtáva možné podmienky spolupráce. Účastníci rokovania sa dohodli, že po tom, ako Republikové predsedníctvo SMK prerokuje predložený dokument, si znovu sadnú za rokovací stôl. Maďarské fórum po júlovom rokovaní so stranou SMK vyhlásilo, že by uvítalo, keby sa rokovania medzi stranami Most-Híd a SMK čo najskôr uzavreli.


Z Bratislavy pribudne nová letecká linka do ukrajinskej Odesy

letecká linka bude k dispozícii od 3. novembra.

BRATISLAVA. Z Letiska M. R. Štefánika budú môcť cestujúci využiť už tretiu pravidelnú leteckú linku na Ukrajinu. Po Kyjeve a Ľvove pribudne letecké spojenie z Bratislavy do Odesy pri Čiernom mori. Ako informovala hovorkyňa bratislavského letiska Veronika Ševčíková, nová letecká linka bude k dispozícii od 3. novembra 2019 s frekvenciou dvakrát týždenne, v stredu a v sobotu. Pravidelná letecká linka z Bratislavy do Odesy na Ukrajine bude súčasťou zimného letového poriadku 2019/2020, ktorý vstúpi do platnosti so zmenou času koncom októbra. Ševčíková priblížila, že dopravca Wizz Air v ňom ponúkne cestujúcim z Bratislavy spolu šesť pravidelných leteckých liniek. Okrem novej linky do ukrajinskej Odesy prevádzkuje dopravca aj pravidelnú linku do Londýna-Lutonu (päťkrát týždenne, respektíve sedemkrát týždenne vo vianočnom a novoročnom období), tiež letecké linky do Skopje v Severnom Macedónsku a Sofie v Bulharsku (obe trikrát týždenne, respektíve štyrikrát týždenne vo vianočnom a novoročnom období). Wizz Air aj naďalej zabezpečí pravidelné spojenie ukrajinského hlavného mesta Kyjeva s Bratislavou, a to leteckou linkou s frekvenciou štyrikrát týždenne, na letisko Kyjev-Žuljany. Lety do Ľvova na západe Ukrajiny zvýši v zime z minuloročných dvoch letov týždenne na tri lety týždenne. "Dnešný deň je pre nás míľnikom, keďže pridávame do svojej siete leteckých spojení ďalšie ukrajinské letisko - Odesa, z ktorého spúšťame sedem nových leteckých liniek, medzi nimi je aj Bratislava. Na Ukrajine tak prispievame k rozvoju ekonomiky a turizmu, keďže v rámci nej ponúkame už 53 leteckých liniek do 13 rôznych krajín," poznamenala komunikačná manažérka spoločnosti Wizz Air Paulina Gosk.


Kto a ako kontroluje kolotoče, ktoré chodia na jarmoky a vinobrania

Kolotoče musia niekoľkokrát ročne prejsť prehliadkami a skúškami, aby nikoho nezranili.

BRATISLAVA. Ľudia, ktorí minulý víkend navštívili Vrakunské hody v Bratislave a chceli sa povoziť na kolotočoch alebo iných atrakciách, zažili veľmi nepríjemnú skúsenosť. Kolotoč s názvom Break Dance sa spustil napriek tomu, že jedna návštevníčka nemala na sebe bezpečnostnú zábranu. Keď spadla, museli ju spod zariadenia rýchlo vytiahnuť. Na mieste bola aj polícia. Vrakunčania sa na facebooku začali pýtať, či kolotočiarov niekto kontroloval a či ich atrakcie majú všetky revízie. Niektorí spochybňovali, ako sa kontroly robia a či sú kolotoče pre deti bezpečné. Denník SME zisťoval, kto môže zábavné atrakcie prevádzkovať a aké má povinnosti. Na prevádzkovanie kolotočov a iných zábavných atrakcií stačí voľná živnosť. Pri jej zakladaní netreba dokladovať žiadnu odbornú spôsobilosť, ako je to pri viazaných a remeselných živnostiach, jedinou povinnosťou je živnosť ohlásiť a zaplatiť správny poplatok. Predtým, ako majiteľ prvýkrát spustí kolotoče na nejakom jarmoku, musia prejsť prvou úradnou skúškou, ktorú robia presne určené firmy. Skontrolujú, či majú kolotoče predpísané technické dokumenty, ktoré musia zodpovedať skutočnému stavu vyhotovenia kolotoča. „Potom sa vykonáva vizuálna skúška, funkčné skúšky bez záťaže a následne so záťažou. Merajú sa vybrané veličiny meracími prístrojmi,“ hovorí Richard Balluch, ústredný inšpektor zdvíhacích zariadení a metrológ Technickej inšpekcie (Technická inšpekcia je štátna firma pod ministerstvom práce). Úlohou tejto skúšky je predovšetkým zistiť, či zariadenie spĺňa príslušné predpisy a normy, ktoré určujú minimálne bezpečnostné požiadavky na samotný stroj aj jeho konštrukciu. Keď kolotoče prejdú vstupnou skúškou, minimálne raz za šesť mesiacov musia ísť na odbornú prehliadku, ktorú robia revízni technici. „Väčšinou ide o vizuálnu skúšku spojenú s preverením základných funkcií zariadenia,“ vraví Balluch. Okrem toho, minimálne raz ročne musia ísť na odbornú skúšku, ktorú takisto robia revízni technici. Odborná skúška zahŕňa takmer to isté, čo vstupná kontrola. Technici si pozrú dokumenty k strojom, vyskúšajú ich so záťažou aj bez záťaže, zmerajú na nich rôzne parametre. Ak by mal niekto pochybnosť o technickej bezpečnosti kolotoča, môže dať podnet na príslušný inšpektorát práce. Týmito čiastkovými skúškami sa to však nekončí. Raz za desať rokov musia prevádzkovatelia zabezpečiť aj vykonanie opakovanej úradnej skúšky, ktorá je najkomplexnejšia. Poctiví kolotočiari volajú kontrolórov dokonca vždy, keď atrakcie nanovo postavia. Po každej skúške dostanú kolotočiari osvedčenie. Ak by stroj nebol bezpečný, alebo by nesedeli papiere k nemu, kontrolóri to napíšu do odborného stanoviska a prevádzkovateľ má možnosť chybu odstrániť. „Ak by zariadenie prevádzkoval s nedostatkami a bez vydaného osvedčenia, porušuje predpisy Bezpečnosti a ochrany zdravia pri práci, a to na svoju vlastnú zodpovednosť,“ dodáva Balluch. Snažili sme sa spojiť aj s niekoľkými prevádzkovateľmi kolotočov a opýtať sa ich na priebeh skúšok. Ani jeden však na otázky nereagoval. Potvrdenia o skúškach si zvyknú pýtať aj mestá, do ktorých chcú kolotočiari prísť. Bez nich im nedajú povolenie. „Ak sa niekto so svojím lunaparkom chce zúčastniť na mestskej akcii, napríklad hodoch, musí do žiadosti napísať, aké atrakcie chce priviezť a doložiť ich prevádzkové a technické preukazy. V nich musí byť vyznačené, že majú technickú prehliadku z daného kalendárneho roka a skúšku zariadenia,“ vysvetľuje postup Tomáš Zajac, hovorca bratislavskej mestskej časti Vrakuňa. Schválením sa to však nekončí, na to, ako kolotočiari umiestnia svoje atrakcie, vždy dohliada niekoľko ľudí z miestneho úradu. „Za prevádzku a bezpečnosť sú však výhradne zodpovední prevádzkovatelia,“ dodáva Zajac. Podobne postupujú aj v Detve, kam kolotočiari chodia každý rok počas folklórnych slávností. Vyžadujú od nich oprávnenia, že kolotoče môžu prevádzkovať. „Podľa toho, čo viem, po osadení atrakcií na plochu si kolotočiari privolávajú aj technika, ktorý im vydá potvrdenie o bezpečnom umiestnení atrakcie. Počas folklórnych slávností kontroluje umiestnenie kolotočov aj mestská polícia,“ vysvetľuje Zuzana Juhaniaková z referátu pre styk s verejnosťou na Mestskom úrade v Detve. Väčšinou si vyberajú prevádzkovateľov, s ktorými už majú dobré skúsenosti. Ak už kolotoče stoja na nejakých hodoch alebo na vinobraní, orgánmi, ktoré môžu skontrolovať ich bezpečnosť, sú inšpektoráty práce. Podnetov majú málo, podľa nich je to spôsobené tým, že sa kolotoče neustále sťahujú a na jednom mieste sú krátko. Preto robia kontroly skôr po vlastnom zvážení. „Napríklad v roku 2013 sme sa zamerali na túto oblasť a skontrolovali 53 subjektov. Našli sme asi 170 nedostatkov, ktoré sa týkali elektrického alebo zdvíhacieho zariadenia,“ uvádza Národný inšpektorát práce. Medzi najčastejšími zlyhaniami bolo, že kolotočiari nevedeli buď vôbec, alebo čiastočne predložiť technické dokumenty k svojim atrakciám. Ich pracovníci neboli poučení, nemali záznamovú knihu od zariadení, nevypisovali ju, alebo neboli s atrakciami na skúškach. Za nedodržanie týchto povinností hrozí pokuta od niekoľko tisíc až do 200-tisíc eur. „Ak by mal niekto pochybnosť o technickej bezpečnosti kolotoča, môže dať podnet na príslušný inšpektorát práce,“ dodávajú inšpektori.


Hamilton si myslí, že Leclerc nedostáva priestor: Niečo podobné som zažil v McLarene

BAKU. Úradujúci šampión majstrovstiev sveta motoristickej formuly 1 Lewis Hamilton si myslí, že mladík Charles Leclerc nemá v tíme Ferrari možnosť naplno rozvinúť svoj potenciál. Tridsaťštyriročný Brit tak usúdil, pretože Leclerc počas sezóny musel na povel tímu už viackrát prepustiť miesto alebo strážiť pozíciu svojmu skúsenejšiemu kolegovi Sebastianovi Vettelovi. Hamilton tvrdí, že sám v minulosti zažil niečo podobné, keď v roku 2007 pretekal v McLarene v jednom tíme so Španielom Fernandom Alonsom. "Tiež som chcel vyhrať za každých okolností. Samozrejme, chcel som poraziť aj Fernanda. Myslím si, že Charles je veľmi podobný. Máme veľa spoločného. Veľký tím ako Ferrari má vysoké očakávania a jemu sa darí ich napĺňať," povedal jazdec Mercedesu. Leclerc sa už skôr vyjadril, že bude počúvať tímové nariadenia podľa konkrétnej situácie. "Tím má vždy viac potrebných dát ako pilot v monoposte," zhodnotil rodák z Monaka. Dvadsaťjedenročný Lecler jazdí v tíme Ferrari prvú sezónu. Vlani si urobil dobré meno, keď pretekal za Sauber. Ako člen tradičného zoskupenia Ferrari však ešte nezvíťazil. Triumf mu tesne unikol počas Veľkej ceny Bahrajnu, pre chybu motora napokon skončil až na treťom mieste.


Zatkli vodcu drogového gangu, mal riadiť vzburu v brazílskej väznici

Stephan de Souza Vieira je vodcom skupiny Comando Vermelho a v novembri ušiel z väzenia.

CABO FRIO. Brazílska polícia zatkla drogového bosa, ktorý podľa nej nariadil rozpútať nedávnu vzburu vo väzení v štáte Goiás. Incident sa stal na Nový rok a vyžiadal si deväť mŕtvych a 14 zranených. Stephan de Souza Vieira je vodcom skupiny Comando Vermelho a vlani v novembri ušiel z väzenia, kde si odpykával 26-ročný trest odňatia slobody za obchodovanie s drogami. Úrady ho zadržali v luxusnom byte v meste Cabo Frio v štáte Rio de Janeiro a podľa BBC mal pri sebe peniaze, šperky, niekoľko mobilných telefónov a notebookov s detailnými informáciami o obchode s drogami. Podľa polície mal 34-ročný muž kontrolu nad členmi gangu vo väzení a naradil im rozpútať konflikt, v dôsledku ktorého ušlo viac ako sto väzňov, pričom desiatky sú stále na úteku.


Nafta začala na Ukrajine hľadať nové ložiská plynu

Hĺbka všetkých troch vrtov bude v rozmedzí 1500 - 1900 metrov.

BRATISLAVA. Spoločnosť Nafta začala s využívaním prieskumnej licencie a hľadá ložiská zemného plynu na západnej Ukrajine. Spolu s americkou spoločnosťou Cub Energy Inc. oznámili začiatok realizácie prvého z troch naplánovaných prieskumných vrtov v rámci licencie Užhorod. Hĺbka všetkých troch vrtov bude v rozmedzí 1500 - 1900 metrov, informovala spoločnosť na svojej internetovej stránke. Slovenská firma tak pomáha Ukrajine so znižovaním závislosti na dovoze ruského plynu. V rámci licencie Užhorod Nafta s Cub Energy zrealizovali 3D seizmický prieskum na ploche 118 štvorcových kilometrov. Výsledkom bola identifikácia niekoľkých perspektívnych lokalít. "Spoluprácu so spoločnosťou Cub Energy Inc. považujeme za úspešný začiatok našich zahraničných aktivít. Oceňujeme najmä to, že toto partnerstvo dalo príležitosť ukázať naše rozsiahle skúsenosti z oblastí ako geológia, ložiskové inžinierstvo a vŕtanie," uviedol generálny riaditeľ spoločnosti Nafta Martin Bartošovič. Spoločnosť Cub Energy Inc. získala 20-ročnú ťažobnú licenciu Užhorod s rozlohou približne 300 štvorcových kilometrov v marci 2016. Nafta prostredníctvom svojej dcérskej spoločnosti Nafta International B.V., vstúpila na ukrajinský trh po získaní 50 % v licencii Užhorod o tri mesiace neskôr. Užhorodská licencia je geologickým pokračovaním už preskúmaných oblastí na východe Slovenska a kopíruje trend objavených ložísk na Slovensku. Akciová spoločnosť Nafta je šiestym najväčším prevádzkovateľom zásobníkov plynu v Európe a zároveň slovenským lídrom v prieskume a ťažbe uhľovodíkov. Spoločnosť aktívne pôsobí v krajinách strednej Európy a v súčasnosti je prítomná okrem Slovenska a Ukrajiny aj v Českej republike, Nemecku a Rakúsku.


Poľská vládna strana zníži politikom platy. Odmeny ministrov pôjdu na charitu

Stane sa tak po verejnom rozhorčení, ktoré sa týkalo odmien ministrov.

VARŠAVA. Šéf poľskej vládnej strany Právo a spravodlivosť Jaroslaw Kaczynski oznámil, že platy politikov sa znížia a odmeny nedávno vyplatené ministrom pôjdu na charitu. Stalo sa tak po tom, čo v minulotýždňovom prieskume verejnej mienky podpora strany prudko klesla. Išlo o reakciu na správy médií o vysokých odmenách, ktoré ministri v minulom roku dostali. Tie sú podľa Poliakov v rozpore s obmedzovaním výdavkov, ktoré strana presadzuje.Kaczynski vo štvrtok povedal, že jeho strana reakciu verejnosti vzala na vedomie. Ako uviedol, odmeny preto pôjdu na charitu a platy politikov sa na základe nového zákona znížia. Oznámenie prišlo v čase, keď sa krajina pripravuje na dôležité komunálne voľby. Konať sa budú na jeseň.


Mayová prijala Junckera a Barniera, vyjasňovali si okolnosti brexitu

V Bruseli vraj panujú nejasnosti okolo toho, kto z Britov bude viesť rokovania o brexite.

LONDÝN. Britská premiérka Theresa Mayová v stredu večer prijala predsedu Európskej komisie Jeana-Clauda Junckera a hlavného vyjednávača EÚ pre brexit Michela Barniera. Stalo sa tak iba niekoľko dní pred mimoriadnym summitom Únie o brexite. Podrobnosti o stretnutí neboli predbežne známe, malo však ísť o vysvetlenie si niektorých otázok ohľadne rokovaní o vystúpení Británie z Únie. Mayovej kancelária označila stretnutie za "užitočné". Zopakovala počas neho, že Londýnu záleží na "hlbokom a osobitnom partnerstve" s Úniou. Nemecký ekonomický denník Handelsblatt informoval s odvolaním sa na diplomatické zdroje z EÚ, že v Bruseli panujú nejasnosti okolo toho, kto bude viesť rokovania o brexite za britskú stranu. Špekulácie, že britský minister pre brexit David Davis by mohol prísť o svoju funkciu po parlamentných voľbách 8. júna, odmietol hovorca britskej vlády v stredu komentovať. Britský denník Daily Telegraph napísal s odvolaním sa na nemenovaných britských predstaviteľov, že Brusel chce, aby Londýn prispieval do rozpočtu EÚ do roku 2020 výmenou za "rozumné podmienky prechodného obdobia po brexite" najmenej dva roky po plánovanom vystúpení Británie z EÚ v marci 2019. Summit EÚ o základných črtách rokovaní o brexite je na programe v sobotu v Bruseli bez účasti Británie.


Nové clá v USA na oblečenie z Číny by mohli zavrieť obchody

WASHINGTON. Obchodný spor medzi USA a Čínou ani po roku neutíchol, ale naopak naberá na intenzite. Biely dom pripravuje nový zoznam čínskych produktov v hodnote zhruba 300 miliárd USD (268,17 miliardy eur), na ktoré by sa mohli vzťahovať clá až vo výške 25 %. Zoznam obsahuje širokú škálu položiek, od oblečenia cez tenisky až po športové potreby a ďalšie doplnky, ktoré sa často nachádzajú v obchodných domoch po celých Spojených štátoch. Banka UBS vo svojej analýze upozorňuje, že dodatočné clá na spotrebný tovar by mohli viesť k "rozsiahlemu zatváraniu obchodov". Inými slovami, ďalšie možné kolo ciel v obchodnej vojne medzi USA a Čínou by mohlo mať neplánované dôsledky: masívne zatváranie obchodov. Analytik UBS Jay Sole vo svojej správe upozornil, že množstvo tzv. kamenných obchodov už zápasí s problémami a nové clá by tak mohli priniesť ich koniec. Americký prezident Donald Trump 10. mája zvýšil clá na čínske produkty za 200 miliárd USD z 10 % na 25 %. Doterajšie colné poplatky zasiahli najviac farmárov. A vzťahujú sa aj na nábytok, kabelky a časť spotrebnej elektroniky, ale oblečenie a obuv zatiaľ medzi nimi nie sú. No tomu môže byť koniec. Biely dom začiatkom týždňa oznámil, že prezident Donald Trump uvažuje o zavedení ciel až do výšky 25 % na ďalšie čínske produkty za približne 300 miliárd USD. Potenciálne 25-percentné clá na import odevov a obuvi z Číny však zvýšia tlak na ziskové marže maloobchodníkov a to do takej miery, že mnohých prinútia zatvoriť predajne. UBS donedávna odhadovala, že do roku 2026 by mohlo v USA dôjsť k zatvoreniu takmer 21.000 obchodov. Ak ale budú zavedené nové clá, 50 % z nich by mohlo skončiť už v priebehu jedného roka, varoval Sole. Pripomenul, že ochota spotrebiteľov v USA nakupovať odevy, obuv a doplnky je už teraz "prinajlepšom vlažná." Mnohé kamenné obchody, ktoré predávajú tento tovar, už zápasia s problémami bez toho, aby sa naň vzťahovali clá. Spoločnosti ako Victoria's Secret, Gap, Gymboree, Chico's, Payless Shoesource a Charlotte Russe zatvárajú obchody a snažia sa nájsť spôsob, ako sa odlíšiť od populárnych značiek tzv. rýchlej módy, ako sú Zara či nováčikovia Everlane, Rockets of Awesome a ThirdLove. Počet obchodov v USA, ktoré oznámili tento rok koniec, už prevýšil vlaňajší počet zatvorených predajní. Matthew Shay, generálny riaditeľ a prezident Národnej federácie maloobchodníkov upozornil, že zavedenie ciel na všetko, čo sa dováža z Číny, vrátane produktov, ktoré podporujú výrobu v USA a poskytujú spotrebiteľom cenovo dostupný tovar, ohrozí pracovné miesta a zvýši náklady pre spotrebiteľov. V roku 2017 sa dovoz z Číny podieľal približne 41 % na predaji oblečenia v USA, 72 % na predaji obuvi a 84 % na cestovných doplnkoch. Analytici odhadujú, že ďalšie kolo ciel by mohlo stáť priemernú štvorčlennú rodinu 500 USD ročne. (1 EUR = 1,1187 USD)


Čierny pondelok: Feministi v Bratislave podporili poľské ženy

„Wspieramy polskie kobiety!“ kričali empaticky v poľštine.

Viac ako päťdesiat poľských miest a takmer šesťdesiat svetových metropol včera zažilo Čierny pondelok. Na podporu Poliek sa v nich zišli všetci, ktorí nesúhlasia s tamojším vládnym návrhom protipotratového zákona. K ostatným mestám sa spolupatrične pridala aj Bratislava, kde sa protestovalo pred Poľským inštitútom na Námestí SNP. Zhromaždenie zorganizovali ľudia združení okolo magazínu Feminist.fyi na čele s Danou Vitálošovou. Podporu poľským ženám prišlo vyjadriť okolo sto mužov a žien rôzneho veku. „Ako hlavná organizátorka protestu som veľmi spokojná s tým, koľko sa na ňom zúčastnilo ľudí. Silná účasť ma prekvapila, pretože v apríli, keď sme protestovali prvýkrát, sa nás zhromaždilo minimálne o polovicu menej,“ skonštatovala Vitálošová. Na jar organizovali protest v duchu motta Úplný zákaz interrupcií považujeme za nehumánny a na rozdiel od čierneho oblečenia, ktoré prevládalo v pondelok, v apríli prišli účastníci protestovať s vešiakmi na oblečenie. Tie mali symbolizovať nástroj, po ktorom ženy niekedy siahajú, keď nemajú možnosť medicínskeho prerušenia tehotenstva. Tentoraz sa v dave okrem vešiakov objavili najmä transparenty a plagáty, pričom niekoľko z nich držali v rukách organizátori ako statickú súčasť podujatia. Ich nápisy hlásali faktografické informácie ako „44 000 žien ročne na svete zomrie v dôsledku ilegálnych interrupcií“ či „Zákazom interrupcií ohrozujete zdravie žien.“ Na proteste zazneli aj hlasy zúčastnených, dlhý monológ o právach žien viedla Šarlota Pufflerová zo združenia Občan, demokracia a zodpovednosť. Pred dav predstúpila aj dievčina, ktorá priznala, že v mladosti podstúpila interrupciu a nebolo to ľahké, no apelovala na naše pochopenie a empatiu k ženám a ich právam. „Som rada, že na proteste zaznelo veľa hlasov zúčastnených ľudí, ktorí boli ochotní povedať, prečo naň prišli. Pritom neboli nijako zapojení do organizácie udalosti,“ povedala Dana Vitálošová. Medzi protestujúcimi sa objavilo aj približne desať poľských študentiek. Aj ich hlasy sa ozývali v pokrikoch „Wspieramy polskie kobiety!“ (v preklade: podporujeme poľské ženy), ktoré dav skandoval na znak solidarity. „Po skončení nám veľmi ďakovali a hovorili, že sú dojaté,“ uviedli organizátori. Návrh zákona, proti ktorému Poľky protestujú a ktorý parlament posunul do prvého čítania, chce ešte viac sprísniť súčasnú legislatívu. Potraty by mali byť úplne zakázané až na výnimku ohrozenia života ženy, poľskí lekári by ich nemohli vykonať ani v prípade incestu či znásilnenia. Magazín Feminist.fyi zverejnil na Facebooku pre svojich čitateľov aj málo známu informáciu, ktorá sa týkala zahraničnej webovej stránky umožňujúcej interrupcie cez internet. Jej cieľom je pomôcť ženám s prerušením tehotenstva, avšak iba v krajinách, kde to nie je zákonom povolené. Stránka funguje na princípe vyplnenia formulára a kontaktu s lekárom, ktorý žene pošle poštou tabletky.  Niektorí diskutujúci sa však ohradili, že takouto propagáciou ide o porušenie zákona. "Zverejnili sme to preto, že podobný web slúži práve tým ľuďom, ktorí vo svojej krajine nemajú prístup k legálnej interrupcii. Neviem o tom, že by som tým porušovala nejaký zákon. Prístup k interrupcii by mali mať všetky ženy do 12. týždňa tehotenstva, ktoré ju potrebujú," vyjadrila sa Dana Vitálošová.


Uber ponúka v Chorvátsku lodnú taxislužbu UberBOAT

Proti alternatívnej taxislužbe minulý týždeň v Chorvátsku protestovalo niekoľko sto taxikárov.

ZÁHREB. Spoločnosť Uber spúšťa v Chorvátsku prepravu na rýchlych motorových člnoch. Služba UberBOAT bude dostupná cez mobilnú aplikáciu Uber a spojí pobrežné mestá Split, Dubrovník a ostrov Hvar. Napríklad cena za prepravu člnom pre maximálne osem ľudí zo Splitu na Hvar bude stáť 2600 chorvátskych kún (približne 350 eur). Informovala o tom agentúra Reuters. Uber ponúkne motorové člny až pre 12 ľudí. Podobnú službu už testoval okrem iného v Istanbule a Miami, v Chorvátsku ju ponúkne počas letnej turistickej sezóny. "UberBOAT ponúkne dva druhy služieb - prepravu medzi pevninou a ostrovom na motorovom člne, alebo jeho prenájom na poldenný alebo celodenné výlety. Na lodi nebude možné zostať cez noc, ani si ju najať bez kapitána a námorníkov," povedal Uber. Zákazníci si trasu pre denné výlety budú môcť navrhnúť sami, prípadne sa rozhodnúť pre už vytýčený itinerár, ktorý bude zahŕňať niektoré z najobľúbenejších destinácií. Proti alternatívnej taxislužbe Uber minulý týždeň v Chorvátsku protestovalo niekoľko sto taxikárov. V krajine je podľa odhadov asi 5000 vodičov služby Uber, ktorí zákazníkov vozia za nižšie ceny ako bežná taxislužba. Aplikáciu Uber používa zhruba stotisíc Chorvátov.


Cestná nálož zabila v Afganistane najmenej štyroch ľudí

Pri incidente zahynuli dvaja príslušníci pohraničnej polície a dvaja civilisti. Ďalší dvaja policajti sa zranenili.

KÁBUL. Najmenej štyria ľudia zahynuli v noci na pondelok vo východoafganskej provincii Paktíja, keď vozidlo, v ktorom sa viezli, zasiahol výbuch nálože umiestnenej pri ceste. Informovala o tom agentúra AP. Podľa hovorcu guvernéra provincie Paktíja pri incidente zahynuli dvaja príslušníci pohraničnej polície a dvaja civilisti. Ďalší dvaja policajti utrpeli zranenia. K zodpovednosti za útok sa zatiaľ nikto neprihlásil. V celom Afganistane sa však množia útoky na príslušníkov bezpečnostných síl, za ktorými stojí militantné hnutie Taliban. To koncom apríla oznámilo začiatok každoročnej jarnej ofenzívy.


Google zoštíhli reklamu, nebude vďaka novej kompresii spomaľovať

Servery stlačia dáta lepšie ako doposiaľ. Reklama tak nebude pri načítavaní zdržiavať.

MOUNTAIN VIEW, BRATISLAVA. Google chce zastaviť reklamy, ktorých načítanie spomaľuje webové stránky. Firma do svojej reklamnej siete nasadzuje nový druh kompresie. Ten je o 15 percent efektívnejší, ako štandard gzip, ktorý sa používa na stlačenie obsahu internetových stránok. Algoritmus Brotli bude nasadený v plnom rozsahu v maximálnej možnej miere. Google očakáva, že niektoré z reklám zaberú pri prenose dát i 40 percent doterajšieho objemu. To môže byť praktické nielen pre odľahčenie dátových infraštruktúr, ale aj pre rýchlejšiu odozvu pri surfovaní na mobiloch. Účinnú kompresiu podporujú podľa magazínu Digital Trends takmer všetky internetové prehliadače - Chrome, Edge, či Firefox. Podpora však chýba v prehliadači Safari firmy Apple. Google v posledných mesiacoch ohlásil viacero iniciatív, ktoré sa reklamného priestoru týkajú. Všetky zmeny prebehnú mimo priameho pohľadu používateľov. Zmení sa len spôsob, akým servery zabalia reklamu predtým, ako ju odošlú na žiadosť internetového prehliadača. Tou najvýznamnejšou je pripravované blokovanie reklám v prehliadači Chrome. Ten začne od budúceho roka blokovať všetky reklamy, ktoré necitlivo zasahujú do obsahu webových stránok. Ide o vyvrcholenie spoločnej snahy technologických lídrov, ktorí chcú zastaviť trend úplného blokovania reklám doplnkami. Namiesto toho chcú do praxe vniesť etické normy a pravidlá, ktoré zabránia tomu aby bola reklama príliš nepríjemná.


Hudáček strelil gól a asistoval, Liberec si doma poľahky poradil s Mladou Boleslavou

PRAHA. Vo štvrtkovom druhom zápase štvrťfinále play off najvyššej českej hokejovej súťaže zvíťazil Třinec na domácom ľade nad Vítkovicami 3:0. Oceláři zvýšili vedenie v sérii na 2:0. Slovenský útočník Libor Hudáček sa gólom a asistenciou podieľal na víťazstve Liberca na domácom ľade nad Mladou Boleslavou 6:2. Liberec tak vyhral oba domáce zápasy a vedie v sérii 2:0. Góly: 1. Svačina, 27. Chmielewski, 52. Polanský /stav série 2:0/ Góly: 10. Jelínek, 19. Filippi, 22. Lenc, 24. Jelínek (HUDÁČEK), 49. Birner, 51. HUDÁČEK - 1. Vondrka, 29. Zohorna (KOTVAN) /stav série: 2:0/


Videotest: Najsilnejšou zbraňou Hondy Civic je podvozok

Nové motory dostali turbo. Civic navyše zaujme dizajnom, ktorý rozhodne nie je konzervatívny.

Cenník Civic 5D Motor Prevodovka Výbava Výkon (kW/k) Kombinovaná spotreba(l/100 km) Emisie CO2(g/km) Cena (EUR) 1.0 VTEC TURBO 6-stupňová manuálna S 95/129 4,8 110 16 990 € 1.0 VTEC TURBO Automatická CVT S 95/129 4,7 106 18 290 € 1.0 VTEC TURBO 6-stupňová manuálna Comfort 95/129 4,8 110 18 490 € 1.0 VTEC TURBO Automatická CVT Comfort 95/129 4,7 106 19 790 € 1.0 VTEC TURBO 6-stupňová manuálna Elegance 95/129 5,1 117 20 490 € 1.0 VTEC TURBO Automatická CVT Elegance 95/129 5,0 114 21 790 € 1.0 VTEC TURBO 6-stupňová manuálna Executive 95/129 5,1 117 23 490 € 1.0 VTEC TURBO Automatická CVT Executive 95/129 5,0 114 24 790 € 1.5 VTEC TURBO 6-stupňová manuálna Sport 134/182 5,8 133 23 490 € 1.5 VTEC TURBO Automatická CVT Sport 134/182 6,1 139 24 790 € 1.5 VTEC TURBO 6-stupňová manuálna Sport Plus 134/182 5,8 133 25 490 € 1.5 VTEC TURBO Automatická CVT Sport Plus 134/182 6,1 139 26 790 € 1.5 VTEC TURBO 6-stupňová manuálna Prestige 134/182 5,8 133 26 490 € 1.5 VTEC TURBO Automatická CVT Prestige 134/182 6,1 139 27 790 € Z testovacieho zápisníka  Značka a model Honda Civic 1,0 VTEC Turbo Motor prepĺňaný trojvalec s objemom 988 cm3 Výkon - kW(k) / pri otáčkach (ot./min) 95(129)/5500 Krút. moment - (Nm) / pri otáčkach (ot./min) 200/2250 Typ prevodovky/počet stupňov manuál/6 Zrýchlenie z 0-100 km/h - výrobca (s) 10,4-11,2* Spotreba - výrobca/test (l/100km) 4,8/6,1 *v závislosti od zvolenej výbavy


EÚ získa štatút pozorovateľa v Skupine štátov proti korupcii

GRECO pomáha krajinám identifikovať nedostatky v národných protikorupčných politikách.

BRUSEL. Výbor ministrov Rady Európy, politický orgán, v ktorom má zastúpenie všetkých 47 členských štátov tejto paneurópskej organizácie, schválil v stredu požiadavku Európskej únie stať sa pozorovateľom v Skupine štátov proti korupcii (GRECO). Skupina štátov proti korupcii ako orgán Rady Európy vznikla v roku 1999 so zámerom dohliadať na dodržiavanie protikorupčných štandardov organizácie jej členskými štátmi. Jej cieľom je zlepšiť schopnosť členských krajín Rady Európy bojovať proti korupcii monitorovaním ich dodržiavania protikorupčných noriem. GRECO pomáha krajinám identifikovať nedostatky v národných protikorupčných politikách, čo má podnietiť potrebné legislatívne, inštitucionálne a praktické reformy. Do skupiny GRECO patria okrem 47 členských štátov Rady Európy aj Bielorusko a Spojené štáty americké. Generálny tajomník Rady Európy Thorbjörn Jagland privítal rozhodnutie Výboru ministrov a v správe pre médiá uviedol, že ide o ďalší príklad dobrej spolupráce medzi Európskou úniou a Radou Európy. "Spolupracujúc pri ochrane právneho štátu a prevencii proti korupcii, naše kroky budú oveľa účinnejšie a budú mať väčší vplyv," opísal situáciu Jagland. Podľa slov prvého podpredsedu Európskej komisie Fransa Timmermansa účasť EÚ ako pozorovateľa v skupine GRECO ešte viac zblíži Úniu a Radu Európy a podporí ich spoločné úsilie o posilnenie právneho štátu a boj proti korupcii v Európe. "Je vhodné, že sa tak stalo v roku, v ktorom GRECO oslavuje svoje 20. výročie," skonštatoval Timmermans.


Gál predstavil Kiskovi priority, nemá v pláne vymeniť špeciálneho prokurátora

Ako minister spravodlivosti chce Gól  zrýchliť konania a presadiť zmeny pri ústavných sudcoch.

BRATISLAVA. Odvolanie špeciálneho prokurátora Dušana Kováčika tak, ako to žiadajú ľudia na pravidelných zhromaždeniach, nie je aktuálne otázkou dňa. Po stretnutí s prezidentom SR Andrejom Kiskom to uviedol kandidát na ministra spravodlivosti Gábor Gál, nominant strany Most-Híd. "Tlak ulice je na všetko, najmä na predčasné voľby, a tie by neboli dobrým riešením. Pán Kováčik sa vyjadril na brannobezpečnostnom výbore, že nenaplní celé svoje funkčné obdobie. Je to na ňom. Určite sa budeme baviť aj s generálnym prokurátorom Jaromírom Čižnárom o tom, aké sú problémy. Špeciálneho prokurátora volí NR SR," upozornil Gál. S Kiskom diskutoval najmä o svojich prioritách, ktoré by chcel ako minister napĺňať. Hovorili o nových kritériách na budúcich ústavných sudcov, o dĺžke súdnych konaní. "Treba dotiahnuť veci, ktoré sú na stole, dotiahnuť staré exekúcie, a tým aj zrýchliť súdne konania," povedal. Pri ústavných sudcoch poznamenal, že je vôľa pozmeniť kritériá na ich výber, "ale na to treba širšiu politickú dohodu". Gál si tiež myslí, že sa vráti k otázke mäkších trestov za isté drogové delikty, aké navrhovala jeho predchodkyňa Lucia Žitňanská, ale cez koaličných partnerov to neprešlo. "Treba nájsť riešenie, ktoré získa podporu v NR SR. Ak sa chceme o tom baviť, musíme to zúžiť fakt len na veľmi nevinné prípady a nič viac," dodal.


Envirorezort vyzval na ukončenie testov v Elektrárni Nováky do konca februára

BRATISLAVA. Testovanie v treťom bloku uhoľnej elektrárne v Novákoch by sa malo ukončiť do konca februára. Vyzýva na to rezort životného prostredia, ktorý podľa vlastného stanoviska podporuje čo najskoršie ukončenie testovania prevádzky náhradnej spaľovacej jednotky v nováckej elektrárni. Ako ďalej dodáva ministerstvo životného prostredia, s cieľom riešiť aktuálnu situáciu sa koncom januára pracovníci rezortu stretli so zástupcami Elektrárne Nováky, ktorá prenajala pôvodný parný jednoturbínový kotol v treťom bloku Hornonitrianskym baniam Prievidza. "Na základe zistených skutočností sa envirorezort rozhodol vyzvať prevádzkovateľa na ukončenie prevádzkového pokusu najneskôr do konca tohto mesiaca," píše sa vo vyhlásení ministerstva. Počas prevádzkového pokusu má byť prakticky odskúšané mobilné odsírovacie zariadenie. Už koncom minulého roka opozičná strana SaS podala v súvislosti s prevádzkou tretieho bloku elektrární v Novákoch trestné oznámenie pre negatívny vplyv na zdravie ľudí a životné prostredie, ktoré so sebou spaľovanie uhlia v bloku B3 prináša. Podľa jej poslancov bolo testovanie bez potrebných osvedčení. Podľa SaS je tretí blok opäť v prevádzke, aj keď nikdy nesplnil a neplnil nové emisné limity, nebola na ňom vykonaná žiadna úprava, k jeho opätovnému spusteniu nebolo žiadne konanie a neexistujú povolenia.Premiér Fico označil aktivity strany SaS zamerané proti prevádzke tretieho bloku nováckej tepelnej elektrárne za útok proti baníctvu na Slovensku. Išlo podľa neho o politicky cielený útok so zámerom vytvoriť v spoločnosti sociálne napätie.


Čína podporuje odloženie zákona o extradícii; protesty budú pokračovať

Zákon by umožnil osoby podozrivé zo spáchania trestného činu vydávať do pevninskej Číny.

HONGKONG. Čína vyjadrila podporu kroku hongkonskej vlády, ktorá v sobotu na neurčito odložila schvaľovanie kontroverzného návrhu zákona o extradícii. Ten by umožnil osoby podozrivé zo spáchania trestného činu vydávať do pevninskej Číny. Informovali o tom agentúry AFP a AP. Rozhodnutie Hongkongu, ktoré na tlačovej konferencii prezentovala šéfka hongkonskej exekutívy Carrie Lamová, "podporujeme, rešpektujeme a rozumieme mu", povedal hovorca čínskeho ministerstva zahraničných vecí Keng Šuang. Dodal, že Hongkong dal týmto rozhodnutím najavo zvýšenú snahu vypočuť si názory členov komunity a úsilie čo najskôr obnoviť pokoj. Napriek tomu, že Hongkong schvaľovanie sporného zákona nateraz na neurčito odložil, organizátor protestov Občiansky front pre ľudské práva (CHRF) oznámil, že protesty budú pokračovať i v nedeľu. Členovia CHRF podľa agentúry AP žiadajú, aby bol zákon úplne stiahnutý. Lamovú vyzvali, aby odstúpila zo svojej funkcie a ospravedlnila sa za stredajší násilný zákrok polície voči demonštrantom, pri ktorom sa zranilo približne 80 ľudí. Lamová predtým akciu polície, ktorá na demonštrantov nasadila slzotvorný plyn, označila za nevyhnutnú a dodala, že je proti ďalším násilnostiam. Ako uvádza AFP, Lamová sa vzdať funkcie neplánuje.


Osmičky tvorili našu históriu. Ako zasiahli do našej identity, ukazuje Art Film Fest

BRATISLAVA. Kde sa končí realita a začína sa fikcia? Ako na našu pamäť vplývajú pohyblivé) obrazy? Minimálne tieto otázky by v nás mali vyvolať sekcia Slovenská sezóna a 100 SK/CZ na filmovom festivale Art Film Fest. Tá sa tento rok okrem slovenských čerstvých noviniek venuje téme slovenskej a česko-slovenskej identity a snaží sa ju definovať. Síce filmy, ktoré tohtoročný festival ponúka, sú zdanlivo rozdielne, spája ich jeden motív. Vysporiadavanie sa s problémami celospoločenskými aj osobnými. A spoločným menovateľom je číslo osem. Osmička v dátume roku takmer vždy evokuje prelomový bod. Organizátori festivalu mysleli na jej symboliku, v programe sú filmy o udalostiach z rokov 1968 a 1918. Boli to síce míľniky českej a slovenskej histórie, no tvorcovia sa zamerali skôr na slobodu jednotlivca a závažnosť ich rozhodnutí. Válek, Kubišová, Dubček, Havel, Štefánik. Tieto osobnosti sú v centre žánrovo aj tematicky rozdielnych snímkach. Magický hlas rebelky je dokumentárny pohľad na život Marty Kubišovej, film Dubček sa snaží vykresliť portrét generálneho tajomnínka ÚV KSČ v situáciách, keď rozhodoval nielen o sebe, ale o celom štáte. Zaujímavé je aj to, akým spôsobom sa filmy vyberali. Občan Havel je zas objektívnejší pohľad na život českých a slovenských disidentov. Festival premietne aj novinku – tri dokumenty z šesťdielneho televízneho cyklu Budujeme Slovensko. Nie sú to len filmy o pamiatkach, prepájajú minulosť so súčasnosťou. K pamiatkam sa zároveň viažu silné individuálne príbehy,“ hovorí Martin Palúch, zostavovateľ Slovenskej sezóny. Aj cez skúmanie industriálnych pamiatok možno hovoriť o identite. Palúch zároveň vyzdvihuje výhodu festivalového premietania. Filmy možno vidieť jeden za druhým, na televíznej obrazovke sa divákovi nemusí podariť vidieť ich všetky. Tento rok Artfilm Fest vzdáva poctu filmárovi a zakladateľovi Febiofestu Ferovi Feničovi. „Vždy sa snažíme pripomenúť niekoho, kto pochádza priamo z regiónu Košíc a okolia,“ hovorí Martin Palúch. Fero Fenič sám do tejto sekcie vybral filmy, ktoré ho ovplyvnili a inšpirovali. Art Film Fest sa začína 15. júna, potrvá do 23. júna.


Zaoberali sa zmluvami, získali Nobelovu cenu za ekonómiu

Neformálnu cenu Švédskej ríšskej banky za ekonómiu pridala k oceneniam Kráľovská akadémia v roku 1968.

ŠTOKHOLM, BRATISLAVA. Nobelovu cenu za ekonómiu získali tento rok Oliver Hart a Benght Holmström za "príspevky k teórii zmlúv". "Nové teoretické nástroje, ktoré vytvorili Hart a Holmström, sú cenné pre pochopenie zmlúv a inštitúcii v skutočnom živote, ako aj pre pochopenie potenciálnych úskalí v oblasti navrhovania zmlúv," uviedla Švédska akadémia vied. Svojou prácou vytvorili "komplexný rámec pre analýzu mnohých rôznorodých problémov v oblasti navrhovania zmlúv, rovnako ako aj pre určovanie platov pre vedúcich pracovníkov na základe výkonu, spoluúčasť pri poistení a privatizáciu činností verejného sektora". "Večnou prekážkou v ľudskej spolupráci je fakt, že ľudia majú rôzne záujmy," tvrdia ekonómovia. "V moderných spoločnostiach sú konflikty záujmov často zmiernené, ak nie celkom vyriešené - podľa zmluvných dohôd." Oliver Hart sa narodil v roku 1948 v Londýne a pôsobí ako profesor ekonómie na Harvardskej univerzite, kde učí od roku 1993. Benght Holmström sa narodil v Helsinkách vo Fínsku v roku 1949 a pôsobí ako profesor ekonómie na Massachusettskom Inštitúte Technológii. Tohtoroční favoriti na ocenenie za ekonómiu boli podľa odhadov medzinárodnej mediálnej a informačnej spoločnosti Thomson Reuters Olivier J. Blanchard, Edward P. Lazear a Marc J. Melitz. Olivier J. Blanchard  skúmal ekonomické výkyvy v priemyselných krajinách a nezamestnanosť. Edward P. Lazear skúmal vzťah medzi kompenzáciou a stimulmi, teda rozvoj v oblasti personálnej ekonómie. Marc J. Melitz zas vytvoril novú teóriu obchodu, kde opísal rôznorodosť spoločností a ich medzinárodný obchod. Skúmal, ako sa líšia spoločnosti: najmä tie, ktoré vyvážajú tovar do zámoria, a ako sa vyrovnávajú s medzinárodnou konkurenciou. Cenu Sveriges Riksbank za ekonómiu udeľujú od roku 1968 na pamiatku Alfreda Nobela. Cena sa nevypláca z pozostalosti Alfreda Nobela ako všetky hlavné Nobelove ceny, ale z prostriedkov Švédskej ríšskej banky. Cena je dotovaná odmenou osem miliónov švédskych korún. 2015 – Angus Deaton za dlhoročný výskum, ktorý sa týkal vzájomných vzťahov medzi spotrebou, chudobou a bohatstvom 2014 – Jean Tiro „za analýzu trhovej sily a regulácie“ 2013 – Eugene F. Fama, Lars Peter Hansen a Robert J. Shiller „za empirickú analýzu cien aktív“ 2012 – Alvin E. Roth a Lloyd S. Shapley „za teóriu stabilných alokácii a praxe štruktúry trhu“ 2011 – Thomas J. Sargent a Christopher A. Sims „za empirický výskum príčin a následkov v makroekonomike“ 2010 – Peter A. Diamond, Dale T. Mortensen a Christopher A. Pissarides „za analýzu trhov s vyhľadávaním trenia“ 2009 – Elinor Ostrom „za analýzu ekonomickej kontroly“ 2008 – Paul Krugman „za analýzu obchodných vzorcov a lokalizacie ekonomickej aktivity" 2007 – Leonid Hurwicz, Eric S. Maskin a Roger B. Myerson „za položenie základov teórie návrhu mechanizmov“ 2006 – Edmund S. Phelps „za jeho analýzu medzičasových obetovaných príležitostí v makroekonomickej politike“ Nobelova komisia každý rok rozpošle takzvané pozvánky tisíckam akademikom, univerzitným profesorom či vedcom (vrátane minulých laureátov ocenení) z rôznych krajín, ktorí následne nominujú svojich kandidátov na konkrétne Nobelove ceny v danom roku. Komisia sa pritom snaží osloviť čo najväčší počet relevantných inštitúcií.


Neistota okolo leteckej dopravy po brexite môže spôsobiť pokles letov

Nie je jasné, či Británia zostane členom Európskeho leteckého úradu, ktorý dohliada na dodržiavanie zákonov o bezpečnosti leteckej dopravy.

LONDÝN. Neistota v súvislosti s leteckou dopravou medzi Veľkou Britániou a Európskou úniou po brexite, by mohla spôsobiť obrovský pokles letov z ostrovných letísk. Uviedla to dnes televízia Sky News s odvolaním sa na správu tohto odvetvia. V správe sa uvádza, že pri najpesimistickejšom scenári by mohlo dôjsť k 41-percentný poklesu cestujúcich z najväčších britských letísk v období od marca 2018 do marca 2019. Podľa Sky dôverná správa, ktorú dostala vláda od najväčšieho európskeho letiska Heathrow a letísk Gatwick, Stansted, London City a Manchester, vyzýva kabinet, aby sa snažil dosiahnuť dočasnú dohodu o leteckej doprave do októbra 2018. Letecké spoločnosti so sídlom v EÚ majú na základe dohody o voľnom leteckom trhu z 90. rokov právo lietať do akejkoľvek členskej krajiny. Veľká Británia sa však po odchode z bloku bude musieť s EÚ dohodnúť na podmienkach prístupu do jej vzdušného priestoru. Aerolínie už pritom pripravujú letové plány na ďalší rok. A na jar 2018 začnú pracovať na plánoch na leto 2019, keď už bude Británia mimo EÚ. Pokiaľ Londýn nepríde včas s reálnym riešením, leteckým spoločnostiam hrozí, že budú musieť svoje plány zoškrtať. Zatiaľ však nie je jasné ani to, či Veľká Británia zostane členom Európskeho leteckého úradu, ktorý dohliada na dodržiavanie zákonov o bezpečnosti leteckej dopravy. Prípadný odchod by vážne ovplyvnil firmy, ktoré zabezpečujú údržbu lietadiel alebo certifikáciu náhradných dielov.


Bratislavský kraj  zabezpečí pre učiteľov ubytovacie miesta

BRATISLAVA. Bratislavský samosprávny kraj zabezpečí pre petržalských učiteľov z mimobratislavských lokalít 15 miest na ubytovanie v stredoškolskom internáte na Vranovskej ulici v Bratislave. Na tlačovej besede to povedal predseda Bratislavského samosprávneho kraja Pavol Frešo. Predsedu kraja v tejto súvislosti oslovil petržalský starosta Vladimír Bajan. Frešo uviedol, že vzhľadom na demografickú krivku majú v stredoškolských internátoch voľné kapacity a tak nemajú problém podpísať s mestskou časťou Petržalka spoločné memorandum. Ubytovacie miesta by pre petržalských učiteľov mohli uvoľniť už k 1. júnu. Petržalka uvádza, že v petržalských materských školách učí 28 mimobratislavských učiteliek. Z nich 10 denne do Petržalky dochádza a 18 býva v podnájmoch. V základných školách je 63 takýchto učiteľov, z nich denne dochádza 25 a v podnájme býva 38. Mestská časť pritom zdôrazňuje, že učiteľka materskej školy s päťročnou praxou zarába 500 eur v čistom a za podnájom v jednoizbovom byte platí 400 eur. Vysoké ceny Ceny podnájmov sa v Bratislave pohybujú približne od 300 do 600 eur. Toto sú podľa Bajana dôvody, prečo je o učiteľov veľká núdza. Petržalka zároveň uvádza, že podľa prvého prieskumu má o takéto ubytovanie záujem 10 učiteľov. Bajan zároveň uviedol, že voľné miesta by mestská časť rada ponúkla aj opatrovateľkám. Petržalka tiež uvádza, že miesta v internátoch by financovala mestská časť, pritom od učiteľov by vyberala iba symbolický poplatok.


Taliansko vyhostilo troch cudzincov, sú podozriví zo spolupráce s islamistami

V rámci sprísnených protiteroristických zákonov od začiatku roku 2015 vyhostili z krajiny 228 ľudí.

RÍM. Talianske úrady vyhostili z krajiny jedného občana Tuniska a dvoch Maročanov, ktorí boli podozriví z napojenia na extrémistickú organizáciu Islamský štát (IS). Informovala o tom agentúra DPA s odvolaním sa na vyhlásenie talianskej polície. Vo vyhlásení sa uvádza, že 31-ročný Tunisan bol v minulosti stíhaný v súvislosti s drogovou trestnou činnosťou a je podozrivý, že sa v radoch Islamského štátu zapojil do bojov v Sýrii. Talianske úrady ho zadržali v auguste v meste Perugia a o jeho vyhostení rozhodli po tom, čo na jeho mobilnom telefóne našli video obsahujúce islamistickú propagandu. Oboch Maročanov vo veku 25 a 26 rokov sa Taliansko rozhodlo vyhostiť, pretože prostredníctvom Facebooku udržiavali kontakt so zahraničnými islamistami bojujúcimi v Sýrii. Jedným z nich bol aj muž, ktorý v minulosti pre IS vykonával nábor nových bojovníkov a istý čas sa zdržiaval v Miláne. Mladšieho z Maročanov zadržali v auguste v meste Turín, staršieho o mesiac neskôr Bolzane vzdialenom približne 80 kilometrov južne od rakúskych hraníc. V rámci sprísnených protiteroristických zákonov od začiatku roku 2015 vyhostili z Talianska 228 ľudí, ktorí vykazovali vysoký stupeň radikalizácie, alebo poskytli ideologickú podporu Islamskému štátu. Tohto roku bolo z podobných dôvodov z Talianska vyhostených už 96 osôb.


Mun Če-in je presvedčený, že spolupráca Ruska s KĽDR pomôže mieru

Mun Če-in si želá úplnú denuklearizáciu Kórejského polostrova.

SOUL. Juhokórejský prezident Mun Če-in vyjadril vo štvrtok očakávanie, že stretnutie najvyšších predstaviteľov Severnej Kórey a Ruska pri Vladivostoku pomôže regionálnemu mierovému procesu. Urobil tak po rokovaní s tajomníkom Rady bezpečnosti Ruskej federácie Nikolajom Patruševom, ktorý v ten istý deň pricestoval do Soulu, informovala agentúra Jonhap. Mun Če-in ocenil snahu ruského prezidenta Vladimira Putina o politické a diplomatické riešenie situácie na Kórejskom polostrove. Očakáva, že Putinovo stretnutie so severokórejským vodcom Kim Čong-unom "konštruktívne prispeje k úplnej denuklearizácii Kórejského polostrova a nastoleniu trvalého mieru", uviedol úrad juhokórejského prezidenta. Juhokórejský prezident zároveň vyjadril želanie, aby rozhovory Kima s Putinom poslúžili ako "základ pre pokračovanie vyjednávania medzi Severnou Kóreou a Spojenými štátmi a tiež urýchlenie procesu denuklearizácie Kórejského polostrova". Patrušev, ktorý absolvoval 45-minútový rozhovor s Mun Če-inom, ubezpečil, že Moskva čo najskôr oboznámi Soul s výsledkami summitu v Rusku. Mun Če-in podľa vlastných slov dúfa, že sa bude môcť stretnúť s Putinom počas tohtoročného summitu skupiny G-20, ktorý sa uskutoční koncom júna v japonskej Osake. Putin vyzval vo štvrtok na obnovenie dlhodobo prerušených šesťstranných rokovaní o denuklearizácii Severnej Kórey. Po svojom prvom stretnutí Kim Čong-unom vyhlásil, že rovnako ako Spojené štáty si aj Rusko želá, aby sa Severná Kórea vzdala svojich jadrových zbraní. Pchjongjang je podľa neho pripravený urobiť ďalšie kroky k denuklearizácii, potrebuje však spomínané "seriózne" bezpečnostné záruky. Predmetom summitu boli aj bilaterálne vzťahy medzi Pchjongjangom a Moskvou. Putin spomenul taktiež tému trojstrannej ekonomickej spolupráce medzi oboma Kóreami a Ruskom. Spoločné projekty by podľa neho "vytvorili nutné podmienky na budovanie dôvery, ktorá je taká potrebná pre vyriešenie kľúčových problémov".


Turecký súd nariadil prepustiť bývalých novinárov opozičného denníka

Novinárov odsúdili za pomoc a podporu teroristickým skupinám.

ISTANBUL. Turecký najvyšší odvolací súd nariadil vo štvrtok prepustenie piatich bývalých novinárov opozičného denníka Cumhuriyet (Republika). Je medzi nimi aj známy karikaturista Musa Kart, informovala agentúra AFP. Novinári si odpykávali takmer päťročné väzenské tresty, ktoré dostali za údajnú pomoc a podporu teroristickým skupinám. "Na základe nariadenia súdu očakávame, že piatich bývalých zamestnancov prepustia ešte dnes (vo štvrtok) večer," uviedol právny zástupca odsúdených Tora Pekin. Štrnásť bývalých zamestnancov Cumhuriyetu, vrátane novinárov a vedúcich pracovníkov, usvedčil ešte vlani súd z napomáhania teroristickej skupine, pričom ich odsúdil na tresty v trvaní 2,5 až osem rokov. Štvrtkové nariadenie súdu sa týka len piatich odsúdených, ktorí dostali tresty kratšie než päť rokov. Novinárov Cumhuriyetu obvinili z toho, že svojimi článkami podporovali zakázanú militantnú Stranu kurdských pracujúcich (PKK), hnutie exilového islamského duchovného Fethullaha Gülena a krajne ľavicovú organizáciu DHKP-C. Cumhuriyet, najstarší turecký denník, je jedným z mála tureckých médií, ktoré sa stále odvážia kriticky písať o prezidentovi Recepovi Tayyipovi Erdoganovi. Noviny vlastní nezávislá nadácia.


Súd oslobodil spod obžaloby údajného bosa nitrianskeho podsvetia

Rozhodnutie nie je právoplatné, odvolal sa prokurátor.

BANSKÁ BYSTRICA. Špecializovaný trestný súd (ŠTS) v Banskej Bystrici v stredu oslobodil spod obžaloby Ľuboša Ferusa, považovaného za bosa nitrianskeho podsvetia a ďalšieho obžalovaného Milana K. Rozhodnutie ešte nie je právoplatné, odvolal sa prokurátor. "Podľa môjho názoru sa nemenila dôkazná situácia, svedkovia odpovedali aj po vrátení najvyšším súdom takisto a usvedčujú oboch zo žalovaných skutkov," povedal prokurátor po vyhlásení rozsudku pre médiá. Podľa jeho názoru "len na základe toho, že niekto dostal zmiernenie trestu za to, že usvedčuje ostatných páchateľov, nemôžeme a priori jeho výpoveď považovať za nepravdivú". Naopak, obhajoba vyjadrila s rozhodnutím ŠTS spokojnosť. "Mrzí ma, že trvalo trochu dlho dočkať sa spravodlivosti. Bez ohľadu na to sa domnievam, že ŠTS nemal inú možnosť, ako oslobodiť môjho klienta aj druhého obžalovaného spod obžaloby," povedal právny zástupca Milana K. Viktor Kožiak. Ako dodal, na Slovensku by sa mala skončiť doba, keď sa získavajú miernejšie tresty za svedectvá, ktoré nemusia byť pravdivé. Ferusa prokurátor obžaloval z trestného činu založenia, zosnovania a podporovania zločineckej skupiny. Po stredajšom verdikte, keďže sa odvolal prokurátor, bude rozhodovať ešte Najvyšší súd SR. Ferus v minulosti viackrát rázne pred novinármi odmietal akúkoľvek spojitosť s podsvetím. Čelil viacerým obžalobám, či už na ŠTS v Pezinku, Najvyššom súde SR, Krajskom súde v Bratislave, Okresnom súde Bratislava II či Krajskom súde v Nitre. Aktuálne s ním prebieha hlavné pojednávanie v prípade vraždy zakladateľa bratislavskej skupiny sýkorovcov - Miroslava Sýkoru, ktorá sa odohrala v roku 1997. V tomto prípade proces by mal pokračovať na jar tohto roku. Spolu s Ferusom sú obžalované v tejto kauze ďalšie tri osoby.


O šampiónovi rozhodol penaltový rozstrel. Anglický superpohár vyhral Arsenal

Arsenal v súboji londýnskych klubov zdolal Chelsea. Mestského rivala porazil v boji o trofej aj v máji.

WEMBLEY Arsenal Londýn - Chelsea Londýn 1:1 (0:0), 4:1 v rozstrele z 11 m Góly: 82. Kolašinac - 46. Moses Rozstrel z 11 m: Cahill - 0:1, Walcott - 1:1, Monreal - 2:1, Courtois - nedal, Morata - nedal, Oxlade-Chamberlain - 3:1, Giroud - 4:1. Rozhodoval: Madley, ŽK: Bellerin - Azpilicueta, Alonso, Willian, ČK: 80. Pedro (Chelsea) Arsenal: Čech - Holding, Mertesacker (33. Kolašinac), Monreal - Bellerin, Elneny, Xhaka, Oxlade-Chamberlain - Welbeck (88. Nelson), Iwobi (67. Walcott) - Lacazette (66. Giroud) Chelsea: Courtois - Azpilicueta, Luiz, Cahill - Moses, Fabregas, Kante, Alonso (79. Rüdiger) - Willian (81. Musonda), Pedro - Batshuayi (74. Morata) LONDÝN. Víťazom zápasu Community Shield 2017 sa stali futbalisti Arsenalu. V londýnskom derby zdolali Chelsea 4:1 v jedenástkovom rozstrele. Duel vo vypredanom Wembley sa v riadnom hracom čase skončil 1:1. v histórii klubu vyhrali futbalisti Arsenalu Londýn Anglický superpohár. Úradujúceho anglického majstra poslal do vedenia 46. minúte Victor Moses, v 82. minúte Arsenal vyrovnal zásluhou Seada Kolašinaca. V rozstrele boli presnejší hráči Arsenalu. V drese Chelsea neuspeli gólman Thibaut Courtois a ani Álvaro Morata, spomedzi exekútorov Arsenalu sa nepomýlil ani jeden. Arsenal získal trofej pätnásty raz v klubovej histórii a dotiahol sa na FC Liverpool. Rekordným 21-násobným držiteľom je Manchester United. 2017 FC ARSENAL - FC Chelsea 1:1, 4:1 v rozstrele z 11 m 2016 Leicester City - MANCHESTER UNITED 1:2 2015 FC ARSENAL - FC Chelsea 1:0 2014 FC ARSENAL - Manchester City 3:0 2013 MANCHESTER UNITED - Wigan Athletic 2:0 2012 FC Chelsea - MANCHESTER CITY 2:3 2011 Manchester City - MANCHESTER UNITED 2:3 2010 FC Chelsea - MANCHESTER UNITED 1:3 2009 FC CHELSEA - Manchester United 2:2 pp, 4:1 na 11 m 2008 MANCHESTER UNITED - FC Portsmouth 0:0 pp, 3:1 na 11 m 21 Manchester United 15 FC Liverpool, Arsenal Londýn 9 FC Everton 7 Tottenham Hotspur


Košičanky v dráme splnili cieľ. Asi sa rozpadnem, tvrdí kapitánka

KOŠICE. Basketbalistky Good Angels Košice nastúpili do posledného zápasu skupinovej fázy Európskeho pohára FIBA s imperatívom výhry minimálne o 8 bodov, ak chceli zostať v súťaži aj po novom roku. Známymi menami nabitý Olympiakos Pireus napokon zdolali 72:59 a splnili sezónny cieľ - postúpili do osemfinále. "Vyfaulovali sa nám dve najvyššie hráčky, mali sme s tým obrovský problém, ale nejako sme to vyskladali. Obrovskou bojovnosťou a tímovým výkonom sme to dokázali. Aj 20 sekúnd pred koncom som sa stále obával o výsledok, lebo basketbal je vrtký a dvoma hlúpymi stratami sa dá všetko zvrátiť. Uveril som, až keď sme doskočili poslednú loptu 5 sekúnd pred koncom a ešte aj získali faul," referoval po zápase spotený, ale spokojný tréner Peter Jankovič. Emócie priam sršali z košickej kapitánky Zuzany Žirkovej, ktorá v 36 rokoch odohrala vyše 21 minút a k 7 bodom pridala aj 4 asistencie. "Nevzdali sme sa a v tom bola naša najväčšia sila. Je úplne skvelé takto postúpiť pred domácimi fanúšikmi. Zápasy so šťastným koncom sú fantastické. Som so zvýšenou teplotou už druhý deň a to ma ešte čaká lyžiarsky kurz so školou. Asi sa rozpadnem," úprimne sa spovedala Žirková. Deň zápasu proti Olympiakosu bol aj dňom narodenín Barbory Bálintovej. Od štvrtka 22-ročná rozohrávačka pomohla tímu 8 bodmi. "Želala som si postupové víťazstvo, čiže dá sa povedať, že to boli pre mňa najkrajšie narodeniny. Ten dramatický záver, to sme predsa trochu zahrali pre fanúšikov," odpovedala v dobrej nálade Bálintová. "Prakticky celý zápas sme mali pod kontrolou a som rada, že aj ten záver sme zvládli do potrebného víťazného konca. Bol to zápas roka o všetko a my sme do toho dali všetko," dodala jedna z najmladších hráčok košického tímu. Generálny manažér Good Angels Daniel Jendrichovský už po prvom polčase, ktorý vyhrali domáce hráčky o 13 bodov, pripomenul, že ak to bude po záverečnej siréne o 22 a viac v prospech Košičaniek, v osemfinále sa vyhnú víťazovi skupiny - hráčkam tureckému Yakin Dogu Üniversitesi. Napokon to také jednoznačné zďaleka nebolo. Osud to však zariadil tak, že Yakin Dogu nebol najlepším v tabuľke šestnástich tímov, ktoré postúpili do play-off. Vďaka vysokému víťazstvu 70:51 vo Wasserburgu sa ním stal francúzsky Carolo Basket. A keďže Good Angels postúpili z posledného 16. miesta, v januári si v dvojzápase doma-vonku zmerajú sily práve s týmto francúzskym klubom. "Postúpili sme a to sme chceli. V play-off je zasa všetko otvorené. Aj keď sme sa tam dostali z posledného miesta, kožu lacno nepredáme. Veď v ´skupine smrti´ sme vyradili silný Olympiakos. Nech sa stane čokoľvek, ja už som spokojný. Toto postupové víťazstvo vo fantastickej atmosfére je pre mňa najkrajší darček pod stromčekom," rád pripomenul Jendrichovský. Vyraďovacia časť EP FIBA sa začne ôsmimi osemfinálovými duelmi 19. januára 2017 na palubovkách nižšie postavených tímov po základnej časti. Odvety prídu na rad 26. januára lepšie tímy z dvojzápasov postúpia do štvrťfinále, ktoré sa bude hrať 9., resp. 16. februára.


V Manchestri otvorili stanicu, ktorú poškodil výbuch bomby

LONDÝN. Britské úrady znovuotvorili železničnú stanicu Victoria v Manchestri. Tá bola zatvorená od minulého pondelka, keď v tomto meste došlo k samovražednému bombovému útoku, pri ktorom zahynulo 22 ľudí a ďalšie desiatky osôb utrpeli zranenia. Informovala o tom agentúra AP. Pri výbuchu v neďalekej multifunkčnej hale Manchester Arena, kde sa minulý týždeň po koncerte americkej popovej speváčky Ariany Grande odpálil samovražedný útočník, vznikli škody aj na budove stanice. Utorňajšieho ceremoniálu kladenia vencov na stanici Victoria sa zúčastnili aj starosta Manchestru Andy Burnham a britský minister dopravy Chris Grayling. Podľa Burnhama sa obyvatelia Manchestru zomkli a "prekonali najtemnejnejší týždeň" v dejinách mesta.